Bukid Sion - Wikipedia\nAn Bukid Sion\nAn Bukid Sion (Hebrew: הַר צִיוֹן, Har Tsiyyon; Arabic: جبل صهيون, Jabel Sahyoun) sarong bulod sa Jerusalem sa luwas kan mga pader kan Lumang Siyudad. Sa kasaysayan, itinatakod an Bukid Sion sa Bukid nin Templo. Sa Biblia, arog katimbang an Bukid Sion sa Bukid Moriah, an lugar kun saen ginapos si Isaac asin an Templo nin mga Hudyo. Ginagamit man an kataga sa bilog na kadagaan nin Israel.\nManunumpungan an bulod sa amnayan-sulnopan na banda kan Lumang Siyudad nin Jerusalem na kasumpay kan Bukid nin Templo. Dakulon simbahan asin saradit na mga sementeryong Kristiyano saka Hudyo sa bulod na ini. Kabanga kan Bukid Sion yaon sa Lumang Siyudad, duman sa estaran kan mga Hudyo asin kan mga taga-Armenia. Sinasabing an lulubngan ni Hadeng David yaon sa alitoktok kan Bukid Sion.\nAn Wikimedia Commons igwa nin medya dapit sa Bukid Sion.\nKinua sa "https://bcl.wikipedia.org/w/index.php?title=Bukid_Sion&oldid=226766"\nMga bukid nin Jerusalem\nHuring binago an pahinang ini kaitong 1 Pebrero 2022, alas 04:55.


Bubble wrap | Magbikol Kita\nWednesday, October 20, 2021, 8:41pm\nPublished on Sunday, July 19, 2020, 12:13am\nGamit ini bilang panhapin o pangkutson sa mga mapapasaon o sensitibong bagay tanganing dai mapasâ kun kaipuhan ibyahe. Saro na man siguro ini sa pinaka-therapeutic na materyal na naimbento nin tawo, nin huli ta mga masiramon papurutukon an mga saradit kaining air bubbles. Maski damulag na ako, libang na libang ako magparapusi pasaru-saro kan bubbles, kaya pag may online delivery na nag-aabot dati sa opisina, nakiiagawan ako sa bubble wrap.\nSpeaking of online delivery, kaining mga nakaaging bulan, saka pa saná ako nagusto—o napiritan sa puon—na magbakal nin gamit o kakánon sa paagi kan sakong cellphone. Takot kaya ako dati ta dakol bagang mga istorya na iba man an nag-aabot na item sa saimong inorder. Tuod akong magbakal sa mall ta nakikilatis o napupurbaran ko nguna an babakalon kong produkto, kaya bihira akong magbakal online. Kun igwa man akong babakalon online, malamang kawat iyan sa Nintendo Switch o Steam.\nAlagad nagbago an sakong buying habit, puon kan nag-lockdown digdi sa Quezon City. Masakit magluwas nin harong. An inot kong nagin problema iyo an paglabá ta nakaasa ako sa laundromat na kaipuhan ko pang lakawon nin kabangang kilometro. Kan inot na bulan kan lockdown, ako mismo an naglalaba. An problema: darakulaon an mga bado ko, kaya kaipuhan kong ibabad dangan kurukusuon na marhay tanganing masiguro kong malinig. An resulta, nagrurulugad man an kamot ko. Kaya napiritan akong mag-order nin washing machine. Inabot nin tulong semana si delivery, kasabay na kaiyan si tig-order kong hose para nakakabit na ini sa gripo. Dakulang tabang ta igwang online shopping.\nSaro ko man na problema iyo an pagsaod nin kakanon. Dati, madali sanáng magsaod sa Arayat Market, lakaw ka saná pasiring duman, may mababakal ka nang pwedeng iluto sa masurunod na mga aldaw. Kun maggrocery man kami sarong beses saná kada bulan. Pero dahil sa lockdown, nagin penitensya an Marso asin Abril ko ta bawal magbyahe an mga traysikel, kaya naglalakaw talaga ako na may bitbit magagabat sa abaga papuli sa harong. (Ngunyan, tatao na ako. Naggagamit na akong backpack.) Kaya kan nadiskubre ko na halos gabos kong pangangaipo pwede ko na sanáng halaton sa kwarto ko, sa online shopping na ako nagsarig. Pag hinuhugakan akong magluto, mag-order saná, magpili sa Grab o Lalamove, o kaya mag-order diretso sa resto saka ipasundo sa Angkas, solb na an pangudto o pamanggi. Pag nag-crave ako nin kape ta tinutungka minsan sa trabaho, na-order saná akong kape sa Tim Hortons o kaya Starbucks, pero para makatipid, nagbakal na ako nin sadiri kong panggiling saka pansarà nin kape. Kan nagdesisyon akong ayuson an laman kan kwarto ko para magin home office an setup, nagbakal akong bagong kama asin kutson, bagong shoe rack, artwork bag, asin vacuum cleaner. Gabos inorder ko online. Gabos convenient bakalon.\nAlagad, narisa ko an sarong dakulaon na plastik nin basura na sakong natipon. Linaag ko duman gabos na packaging na ginamit sa mga binarakal ko: bubble wrap sa mga mapapasaon na appliances, mga plastik na panggakod, mga pidaso nin cling wrap (para sa mga darakulang items na kaipuhan pag-iribahon), mga gurumos na packaging tapes, asin styropore para sa washing machine. Igwa pang boxes nin corrugated cartons, na may papel na fillers. Lain pa sa mga nasambit, may basura man hali sa inorder kong mga pagkakan sa mga food delivery apps. Sa sarong semana nakakapanô ako nin saro o duwang garbage bag.\nKaya napaisip ako, kun ako na solo saná sa buhay, kayang makatipon nin arog kaining basura, ano pa daw si mga tawong mas dakol pa an binabakal sako online—si mga nakaarabang kada may online sale, gurano daw kadakol na basura an natitipon mi gabos? Medyo masakit timbangon an convenience na naiitao kan online delivery saka an epekto kaini sa kapalibutan urog na ngunyan na may pandemya, na grabe an pagpugol sa mga tawo na magluwas nin harong.\nAn convenience na dara kan online delivery garo man saná bubble wrap. Sa panahon nin pandemya, igwa ining darang proteksyon (dai ta kaipuhan magluwas asin ma-expose sa CoViD), gian sa buhay (bawas pagal o stress), asin kaugmahan (therapeutic baga pag yaon na si binakal mo). Alagad dakula an karibay kaining economic model na ini sa satuya asin sa kapalibutan, ta mantang nagpapara-add-to-cart kita, dakol na basura an natitipon ta. Apwera sa mismong packaging kan item na binakal ta, pinapatos pa ini nin bubble wrap o cling wrap dangan ikinakahon tapos pinapatos giraray nin cling wrap saka pinapaikutan nin damot na packaging tape.\nKan nakaaging taon, nagkaigwang ban sa paggamit nin single-use plastics sa mga supermarket asin department stores. Dakulang tabang an polisiyang ini sa pagbawas kan paggamit nin single-use plastic. Alagad, an packaging sa mga online delivery duru-duroble an pagkapatos!\nHabo ta man na an mga inorder tang mapapasaon mag-abot sato na ready nang i-kintsugi urog na kun minsan na nagrurulupad ini sa mga kamot kan mga nagdedeliver, pero dapat may maisip kitang paagi nganing mainaan an basurang natitipon ta. An bubble wrap asin iba pang plastic, dai sinda tulos matutunaw. Matinir sinda sa kinaban maski mayo na kita. An mga kumpanyang nasa online delivery, dapat mag-isip nin mga alternatibong packaging (biodegradable plastic, fungi-based foam) na pwedeng magamit sa pagpatos nin mga mapapasaon asin sensitibong mga bagay. Kita bilang parabakal, kaipuhan ta man mag-isip kun kaipuhan ta bayâ an satong mga binabakal online. Kaipuhan tang magin makusog an buót laban sa tentasyon urog na kun matindi an artificial intelligence (AI) na gamit kan shopping app ta. Halimbawa, pag nagbakal ka nin washing machine, may algorithm na tetentaran kan magbakal man nin plantsa, kalan, ref, asin mga saradit na appliances. Bistadong-bistado nya an saimong buying behavior susog sa mga tigsearch mo o kaya activity mo sa iba mong social media accounts. Risa man na tigtutuod kitang mag-asa sa economic model na ini, kaya kaipuhan tang mag-ebalwar kan satuyang mga gawi bilang konsumidor, ta tibaad matapos kitang malibang kapupusi nin bubbles kan bubble wrap, an ipapamana ta sa mga makuapo ta iyo an tambak na basura.


Isyu nin pagbasa | Magbikol Kita\nSunday, December 05, 2021, 9:32pm\nIsyu nin pagbasa\nPublished on Sunday, October 04, 2020, 3:28pm\nSiring kan Coronavirus, African Swine Flu, pagtuga kan Bulkan Taal, mga linog sa Mindanao asin iba pang kalamidad bako saná sa Pilipinas kundi sa ibang parte kan kinaban, an isyu kan maluyang pagbasa kan mga estudyante sa Bikol saro man na kalamidad na an nakakaparùrô iyo an pagdutdot kan media na nakakaalarma sa publiko.\nInot, tano ta bakong 80mil, bakong 50mil kundi 70mil na gayo? Ano an batayan? Sa ibang rona sobra sa 70mil o kulang sa 70mil o gabos marhay magbasa?\nTano ta binabasol tulos an mga paratukdo, an mga magurang, an gadgets, asin an kawaran interes na magbasa kan mga Bikolanong kaakian.\nAn Bikol saro sa bistado na mayong hilig magbasa maski nin peryodiko, libro asin ibang babasahon. Mayo ngani kita nin aldawan na dyaryo lokal. Igwa man kan dekada 90 nin Bicol Daily pero dai nagtagal. Igwa lugod nin local dailies sa Mindanao asin Kabisayaan.\nPero kan panahon sabi kan mga paratindang diyaryo, masulong an tindang komiks arog kan Pinoy Komiks, Tagalog Klasiks, Hiwaga, Liwayway, Bulaklak, asin Tiktik. Alagad an gabos na iyan mayo na ngunyan.\nSa mga newstands dakol an nakadisplay na mga dyaryo lokal pero dikit an na nababakal. An buót sabihon kulang talaga an parabasa.\nAn duwang halangkaw na opisyal kan Departamento de Edukasyon siring ki Usec. Dads San Antonio asin Direktor Gilbert Sadsad syempre nagnenegar man asin nagdeklara sa publiko na bako ining totoo.\nNagigirumduman ko kan ako sadit pa nakanuod akong magbasa sa Caton huli kan sakuyang ina asin iba pang maestra na dai ngani lisensyado kan gobyerno. An abakada, mga nobena, pangadyion, an iba ngani nasa tataramon na Espanyol nanudan ko asin natuom lalo na an alpabeto.\nPagkatapos magprimera komunyon, pagtungtong pitong taon, grade one tulos, may dikit na babasahon sa English mas dakol sa Bikol abot grade three. Kasabay na an pagtukdo nin pagsurat, inot molde, sunod tarakod.\nIyan an halipot pero maugmang istorya kan edukasyon kan panahon.\nAntes nganing mag tyempo Hapon, an makatapos grade seven, maski dai naka-high school pwede nang magtukdo. Matitibay pating mga maestro saka maestra, marhay mag-English, magayon an handwriting, marhay an pagbuhay asin respetado sa komunidad.\nNgunyan kaya an pag-eskwela pasiring sana sa paghanap trabaho, pag-abroad, magpayaman, mag-asenso. Lingaw nganing magsalingoy, lingaw nang magkarpentero, lingaw nang mag-uma. An mga magurag an pagtubod ninda iyo na makatapos pag-eskwela an mga aki pero dai na magbalik sa uma. Kaya an nangyari masyadong materyoso asin pansadiri sana an saindang plano sa buhay.\nAn isyu kan pagbasa bako man sa dapit na tunay na edukasyon ta an tunay na edukasyon kan sarong tao bako lang sa pagka-matali asin listo kundi idtong pag-abot kan panahon may dakula syang maitatabang sa kapwa, sa komunidad, urog na sa gobyerno, lokal man o nasyonal.\nAn mas importante pati iyo na bako lang na tatao kitang magbasa nin letra o numero o libro o magazine kundi tatao kitang magbasa sa pag-ultanan kan kada letra, sa likod kan kada numero asin kan mismong puturo na naghahalat bako sana nin sarong tao kundi kan banwaan asin kan kinaban.\nDapat ngani mas tatao kitang magbasa kan Tugon nin Diyos tanganing maka-kontribuir kita gabos sa matuninong, magaya-gaya asin asensadong kinaban.


Naga bakong hotbed sa droga dawa dakul dakop na dorogista\nSUNOD-SUNOD an mga nagkakadarakop na envuelto sa ilegal na droga sa Ciudad nin Naga kan Naga City Police Office alagad kun dakul an operasyan dai nangangahulogan na ‘’hotbed’’ sa droga an ciudad.\nHigos lang kan mga operatiba asin sa tabang kan comunidad sagcod na nagiging positibo an inpormasyon nganing matalikop an mga dorogista.\nIni an mga pahayag sa Bicol Mail ni P/Supt. Errol Garchitorena Jr. jefe kan Intelligence Branch kan Naga City Police Office matapos saindang recibihon an komendasyon hali sa City Hall kaibanan si City Director Felix Servita Jr.\nSaiya piglinaw na kun dakula nang cantidad an saindang nakukumfiscar na shabu dai man nangangahulogan na tataghan na nin droga an Ciudad nin Naga alagad nagiging agihan sana sa transaksyon sa ilegal na actividad.\nMatapos kan flag raising ceremony kan Lunes, Enero 28 sa City Hall sinda Servita asin Garchitorena nagrecibe kan tinaong komendasyon hali sa ciudad sa pamamayo ni Alcalde John Bongat huli sa sunod-sunod na mga nagkakadarakop kan mga nagtutulak nin droga.\nAfuera sa duwang halangkaw na opisyal, kabale pa sa komendasyon iyo an 45 miembros kan NCPO na may mga ranggong police superintendents, police inspectors, PO3, PO2, SPO1, SPO2, PO3, asin P01.\nAn resolucion na nagtataong onra sa NCPO kasunod kan mga ginibong operasyon kan Enero 12 kaibanan an elementos kan SDEU, 93CIP, 9MIB, 9ID kan Philippine Army naglansar nin duwang buy bust\noperations na nagresulta sa pagkakakumfiscar kan 1.07 kilograms nin shabu.\nAn enot na operasyon sa kaparejong aldaw nagresulta sa pagkakakumfiscar kan 1.072 grams nin shabu asin pagkakadakop sa duwang acusado na sinda Jude Lizano y Alegre asin Romelyn Banday Lizano, kan Zona 1 Brgy. Caluag.\nSaro naman na acomplisimiento iyo pagkakakumfiscar kan 0.639 na gramos nin shabu matapos saindang mapalibot sa Brillantes compound sa Bgry. Sabang si Roderick Alteza alagad nagprobar na maglaban sa operasyon kaya binadil gadan kan awtoridad.\nAn resolucion na nagtataong onra sa NCPO, pigpadrenohan ni Consejal Elmer Baldemoro asin\npigsegundaran ninda Consejales Vidal Castillo asin Sonny Ranola.


PUJs hagad tawan subsidiya sa crudo kan manga LGU\nCiudad nin Legazpi – An sektor nin transporte sa Bicol hinahagad sa mga lokal na gobierno na dapat i-adaptar man an subsidiya sa crudo aroaldaw sa mga pampasajerong PUJs kan duwang LGU sa Albay asin an Capitolyo Provincial kan Sorsogon.\nKun naitatao an subsidiya sa crudo aroaldaw sa PUJs kan ibang LGUs ano ta dai kayahon kan kadakle sa mga lokal na gobierno sa Camarines Sur, Camarines Norte, Masbate asin Catanduanes.\nSi Ramon Rescovilla, regional chairman kan Condor-Piston Bicol nag-apelo sa mga LGU sa Bicol na tabangan an mga nagtitios na mga tsuper nin jeepney sa paagi kan ayuda sa pang crudo sa aroaldaw na pagkayod mientras na kulang an saindang pasajeros huli ta limitado sana sa cincuenta por ciento an dapat palunadon mientras na estrictong pinapasunod an ‘‘social distancing’’.\nAn mga LGU kan Sto Domingo asin Tiwi sa provincia nin Albay asin an gobierno provincial kan Sorsogon igwang alokasyon sa mga nagkakayod na jeepneys aroaldaw.\nKatuyohan kan LGUs na matabangan sinda mientras na halangkaw na an 300 pesos nindang naipupuli sa familia sa maghapon na pagpasada sa saindang mga kanya-kanyang ruta.\nSinabi ni Rescovilla an LGUs kan Sto Domingo, Albay sa 80 unit nin PUJs na igwang franquicia sa LTFRB alagad 42 sana an igwang special permit iyo an saindang natatawan nin sustento sa crudo aroaldaw na nagcancantidad nin P500.\nSa banwaan nin Tiwi, Albay na igwang 60 unit nin PUJs na igwang franquicia kan LTFRB alagad 30 unit sana an natawan nin special permit iyo an natatawan nin P500 para sa aroaldaw na pagkayod.\nSa provincia nin Sorsogon na igwang maabot sa 700 na unit nin PUJs alagad 210 sana digdi na may special permit iyo an natatawan nin ayuda kan Capitolyo Provincial.\nDating nagtataong P500 an LGU kan provincia alagad nagabatan sa tinataong ayuda envez ginibo na sanang P200 aroaldaw, sabi pa kan Condor-Piston.\nSinabi pa ni Rescovilla, dapat magkasararo an federasyon kan PUJs sa kanya-kanyang provincia nganing hagadon an tabang kan LGUs na matawan man sinda nin subsidiya sa crudo aroaldaw na kinayang gibohon kan ibang LGUs sa Albay asin kan Sorsogon. (dpa)


An Lanao del Norte sarong probinsya Filipinas. An kabesera kaini iyo an Tubod. Kadolon kaini an Lanao del Sur sa habagatan, an Zamboanga del Sur sa solnopan, an Misamis Oriental sa norte-subangan, an Bukidnon sa subangan. Ini nakasuhay sa Misamis Occidental ta sa tahaw ninda nagtanga' an Sola' nin Iligan. Sosog sa sensus kan 1 Mayo 2020, igwa ining 722,902 katawong nag-eerok digdi sa 127,130 kaharongan. Igwa ining sukol na 3,346.57 kilometro kwadrado. An designadong area code kaini iyo +63 (0)63.\nKinamumugtakan kan Lanao del Norte\nTagboan: 8°1′48″N 124°0′0″E Tagboan: 8°1′48″N 124°0′0″E\n538,177 votantes (9 Mayo 2019)\nTalon nin Tinago\n1 An Banwa asin Kultura\n2.1 Pagkabaranga pulitikal\n2.1.2 Mga Banwaan\nAn Banwa asin KulturaLiwaton\nSaralak an populasyon igdi, mga Maranaw asin mga Cebuano. An mga imigranteng Kristiyano na harale pang Bisaya asin Luzon asin Mindanao man, nagtitiripon kadakulan sa amihanan na parte kan Lanao manta' an mga Maranaw nagtitiripon sa habagatan na parte. Igwa man dikit na Higaonon an nageestar sa kabubuldan kan ciudad nin Iligan.\nMayoria kan residente igdi mga Kristiyano (75%), an natatada mga Muslim (20%).\nAn mga Maranaw gikan sa lahing Malayo-Arabo. Nagbanwa sinda igdi amay pang maray kan dai pa naarabot an mga Kastila igdi sa Filipinas. igwa sindang sadiring kultura, lenggwahe. An mga kinaugalean asin tradisyon, relihiyon, kostumbre, musika asin sa iba pang bagay malinaw naiiba sa mga siring na bagay sa ibang grupo igdi sa Filipinas.\nAn ekonomiya kan Lanao del Norte sarig nanggad sa agrikultura sin pagsisira'. An kadaklan kan mga pabrika kaini natitipon sa ciudad kan Iligan. Ini man an nagtatao nin enerhiya sa magkapirang parte kan Mindanao. An turismo nagdadakula man na sektor sa ekonomiya kan probinsya.\nAn Lanao del Norte nababanga sa 22 banwaan asin 1 ciudad.\nProvince of Lanao Norte Website\nLanao del Norte: Places to Visit\nTagboan: 6°34′50″N 122°02′16″E / 6.58056°N 122.03778°E / 6.58056; 122.03778\nPinaghugot gikan sa "https://bcl.wikipedia.org/w/index.php?title=Lanao_del_Norte&oldid=209194"\nLast edited on 10 Hulyo 2021, at 13:02\nHuring pigliwat an pahinang ini kan 10 Hulyo 2021, alas 13:02.


Home / Albay / Daraga / News / Bicol International Airport, dai pa mahahaman\nBicol International Airport, dai pa mahahaman\nBicol Standard Thursday, July 20, 2017 Albay, Daraga, News\nDARAGA, Albay (Bicol Standard) -- Ma-aatraso pang maray an pagpoon kan construction kan Bicol International Airport sa Daraga, Albay, pagkatapos na pondohon ini, apisar kan inaprobaran na ni Presidente Duterte an proyekto.\nSegun sa report an Department of Transportation dai pa nag issue kan notice to proceed sa construction kan P4.8B na international airport, na dapat matapos kuta na sa laog kan tulong taon na target kan gobierno.\nSabi sa informasyon, an delay nangyari huli ta maski pa inaprobaran na an “notice of award”, mayo pa nin “Notice to Proceed”, para sa International Airport.\nSi Presidente Duterte iyo an nanginotan sa groundbreaking ceremony kan Bicol International Airport kan Deciembre 2016 na kun saen ipig promise kan hefe ejecutibo na matatapos ini sa laog nin tulong taon, na mayo nin corruption.\nMientrastanto, poon kan pinonan ini, an Bicol International Airport, an gobierno nag gastos nan in kantidad P1.6 B para sa pagbakal kan daga asin construction kan 2.1 kilometros na runway.\nAn airport namumugtak sa barangay Alobo, Daraga, Albay, asin namumugtak sa 148 hectaryas na daga na may 2,100 na metro na runway strip.\nBicol International Airport, dai pa mahahaman Reviewed by Bicol Standard on Thursday, July 20, 2017 Rating: 5


SA Metropolitan NAGA WATER DISTRICT: P8-M na lorry boat pataw-pataw sa salog\nPataw-pataw pa sa Bicol river sa Camaligan, Camarines Sur an lorry boat (LB) kan Metropolitan Naga Water District (MNWD) na naglustay nin dakulang fondo an manijamiento nin abot sa P8 milyon na kulang pa nin materialyes antes maging operational, kaipuhan pa an permiso kan Philippine Coast Guard asin icoconsulta pa sa sarong Mariners’ school sa Camarines Sur.\nSi Acting General Manager Virginia Nero nagpahayag sa entrevista kan Bicol Mail na sarong contratista gikan sa Manila iyo an nagtrabajo kan LB na pigpunan an proyecto kan taon 2014 alagad dai pa pig-eentrega sa manijamiento kan MNWD huli ta dai pa completo an mga piyesa nganing magamit na sa pagpabakal nin tubig sa mga consumedores sa mga barangay na nasa gilid kan salog na mayo pa nin linya nin tubo kan water district.\nAagihan kan LB iyo an mga barangay sa gilid kan salog kan Gainza, Camaligan, Canaman asin Magarao.\nAn ibang oficiales kan water district na nagsayuma nang magpaluwas kan saindang pangaran nagtutuyaw kan sinambit na proyecto mientras na dakulang cantidad an ginamit alagad dai man maaraman kun nuarin mababawi an ginastos na P8 milyon.\nIgwang duwang tangki an LB na pueding mapanoan sana nin hasta sa limang metros cubico an cada saro, magastos pa sa gasolina asin empleado an manijamiento nuarin mababawi an ginastos kan manijamiento?\nSaindang pighalimbawa an presenting lorry truck kan MNWD na may kargang diez metros cubico na ipapabakal sana ini sa commercial rate na P3,650.\nSainda pig-suhestiyon kun mawot makatipid an manijamiento kan MNWD dapat nag-instelar nalang nin mga linya nin tubo palaog sa mga barangay dakulang tabang pa sa residentes na dai na kaipuhan magbakal nin tubig aroaldaw gikan sa lorry boat envez magbabayad nalang bulan-bulan kan saindang water bills.\nPigbuyagyag pa na saro sa ginigibo kan manijamiento nganing makatimos nin dugang na fondo iyo an pagsingil nin additional charges sa mga developers sa water system na saro na sa nagrereclamo digdi iyo an Jamaica Realty and Marketing Corporation na nag-osip na sa Sangguniang Panlungsod nganing mag-intervener sa sinambit na isyu.\nAn sunod na digdi iyo an planong pag-imponer nin dugang na tarifa sa consumo nin tubig, alagad an manijamiento dai paman nagkumpirmar kaini.\nPinaliwanag man ni AGM Nero na katuyohan kan manijamiento sa proyecto kan LB nganing matabangan an mga residentes kan barangay sa gilid kan Bicol river na mayo pa nin mga linya nin tubo kan MNWD asin ini ‘’purely public service’’.\nPig-oorgullo kan MNWD na sinda sana sa mga water district digdi sa Kabikolan an igwang lorry boat.\nSinabi pa kan AGM an proyecto narealisar sa paagi nin resolucion kan junta directiva kan panahon ni Board President Fortunato Mendoza.\nSa Sangguniang Panlungsod kan Ciudad nin Naga, si Consejal Cydrik Ray-An Rentoy pamayo kan Committee on Consumers Protection nagpahayag na saiyang aaramon sa manijamiento kun panong naisipan an proyecto na ginastosan nin milyones pesos na fondo. (DPA)


BCS pigruruso nin ribu-ribong pasajero\nBicol Central Station sarong semana nang pigpipilahan nin pasajeros viajeng Naga-Manila. (dpa)\nRibu-ribo pang pasajeros sagcod kasuodma an nagruruso sa Bicol Central Station (BCS) sa Ciudad nin Naga matapos kan semana santa, an naging solusyon kan manijamiento iyo an paghagad nin dugang na pampasajerong bus sa ibang mga bus company.\nDawa na dinagdagan nin buses na may rutang Naga-Manila alagad nagkulang-kulang pa giraray mala ngani halaba pa an nagpipirila nganing maghalat para makaseguro na makakapuli sa Manila hale sa saindang pagbakasyon kan nakaaging semana.\nSi Nonoy Reforsado, manager kan BCS nagpahayag na kan nakaaging Sabado de Gloria na dating 200 buses sana an dapat magviaje alagad nagkulang pa sagcod naghagad pa sinda nin ayuda hali sa ibang bus company, inabot nin 354 buses an nakalarga asin nakalunad an maabot sa 15,930 na pasajeros.\nKan nakaaging Domingo, Abril 21 nakalarga an 370 buses asin nakalunad an 18,930 pasajeros pabuelta sa Metro Manila.\nKun an saindang average na ingreso nag-aabot sa P85,000 aroaldaw alagad kan nakaaging Domingo, Abril 21 nagsakat sa P148,230 na nagresulta kan paglangkaw kan saindang revenue, sabi pa ni Reforsado. An pagruso nin mga pasajeros digdi piglalaoman aaboton pa sagcod sa bulan nin Hunyo asin Hulyo asin saindang kinakarkulo an paglangkaw sa bulanan na ingreso nin sagcod sa P4.3 milyon.\nAn BCS masiyam nang taon pinapadalagan kan lokal na gobierno kan Ciudad nin Naga na pig-take over hale sa pribadong negosyante kan magtukaw sa enot na termino si Alcalde John Bongat.\nAn manijamiento pigtiwala kan jefe ejecutivo ki Reforsado sagcod na naghaman nin mga programa nganing mas maging epektibo an manijamiento asin comportable sa pasajeros.


3 NEPHI TSAPTER 12\nSi Jesus nag-apud asin nagsugo nin dose--- Siya nagbalangibog sa mga Nephita nin sarong diskurso na arog sa Sermon sa Bukid--- Siya nagtaram kan bilog na kapakinabangan--- An saiyang mga katukdoan nangibabaw asin nagribay sa ley ni Moises--- An mga tawo pinagsugo na magin perpekto na magin arog saiya asin kan Ama na perpekto--- Ikumpara sa Mateo 5.\nAsin ini nangyaring naglipas na kan si Jesus nakapagtaram na kaining mga tataramon ki Nephi, asin sa sainda na pinag-apud, (ngonian an bilang ninda na pinag-apud, asin nagtanggap nin kapangyarihan asin autoridad na magbunyag, dose) asin hilnga, saiyang pinagbukas an saiyang kamot sa mga katawohan, asin nagkurahaw sa sainda, na nagsasabi: Paladan kamo kun kamo magtatao nin pagdangog sa mga tataramon kaining dose na sakuyang mga pinili gikan sa mga pag-iriba nindo tanganing magministeryo sa saindo, asin magin nindong mga surugoon; asin sa sainda ako nagtao nin kapangyarihan na tanganing sinda puwedeng magbunyag saindo sa tubig; asin pagkatapos na kamo mabunyagan sa tubig, hilnga, ako mabubunyag saindo nin kalayo kan Expiritu Santo; kun kaya paladan kamo kun kamo magtutubod sakuya asin magpabunyag, pagkatapos na kamo makahiling sako asin makaaram na Ako man nanggad.\n2 Asin giraray, mas paladan sinda na magtutubod sa saindong mga tataramon nin huli ta sinda magpapatotoo na kamo nakahiling sakuya, asin ta kamo nakaaram na Ako man nanggad. Iyo, paladan sinda na magtutubod sa saindong mga tataramon, asin magbababa pasiring sa kairaroman nin kapakumbabaan asin nagpabunyag, nin huli ta sinda pagbisitahon kan kalayo asin kan Espiritu Santo, asin makakaresibe nin sarong kapatawaran kan saindang mga kasalan.\n3 Iyo, paladan sinda na pobre sa espiritu na nagdudulok sakuya, nin huli ta sainda an kahadean nin langit.\n4 Asin giraray, paladan sinda na nagmumundo, nin huli ta sinda pakikidamayan.\n5 Asin paladan sinda gabos na nagugutom asin napapaha sa pagkamatanos, nin huli ta sinda mapapano kan Espiritu Santo.\n7 Asin paladan sinda na pano ninpagkaherak, nin huli ta sinda makakaguno nin pagkaherak.\n8 Asin paladan sinda gabos na puro an puso, nin huli ta mahihiling ninda an Diyos.\n9 Asin paladan sinda gabos na parapatuninong, nin huli ta sinda pag-aapudon na mga kaarakian nin Diyos.\n10 Asin paladan sinda gabos na pinapasakitan nin huli sa sakuyang pangaran, nin huli ta sainda an kahadean nin langit.\n11 Asin paladan kamo kun pinagngirihan kamo asin pinagpapasakitan, asin pagtataraman kan gabos na manera nin karaotan laban saindo na bakong katotoohanan nin huli sakuya;\n12 Nin huli ta kamo magkakaigwa nin dakulang kaogmahan asin magin grabeng gayo an pag-oogma, nin huli ta dakulaong gayo an saindang pabuya sa langit; nin huli ta pinagpasakitan ninda an mga propeta na nagka-erenot saindo.\n13 Katotoohan, katotoohan, Ako nagsasabi sa saindo, Ako nagtao saindo na magin mga sin kan kinaban; pero kun an asin nawaraan na nin panlasa kun saen baya an kinaban pag-aasinan? An asin magigin magpoon ngonian asin sa maabot bako nang may kapakinabangan, kundi ipagtatapok na sana asin pagtimak-timakan na sana sa irarom kan mga bitis nin mga tawo.\n14 Katotohanan, katotohanan, Ako nagsasabi sa saindo, Ako nagtao saindo na magin liwanag kaining mga katawohan. An siyudad na ipinagtugdok sa sarong bukid dae maitatago.\n15 Hilnga, an mga tawo dae nagsusulo nin sarong kandila asin ipagkaag sa irarom nin sarong balde? Dae, kundi sa ibabaw nin sarong kandeliryo, asin ini nagtatao nin liwanag sa gabos na yaraon sa laog nin harong;\n16 Kun kaya tugutan mo an liwanag na mag-ilaw sa atubangan kaining mga katawohan, na tangani saindang magkahiriling an saindong marahay na mga kaggibohan asin magpamuraway sa saindong Ama na yaon sa langit.\n17 Dae kamo maghuhuna-huna na Ako nag-abot tanganing destrosohon ko an ley o an mga propeta, Ako dae nag-abot tanganing mandestroso kundi sa pag-utob.\n18 Nin huli ta katotohanan Ako nagsasabi sa saindo, sarong tuldok ni sarong kurit dae nagwara gikan sa ley, kundi sa sakuya ini nagin bilog na nautog na.\n19 Asin hilnga, Ako nagtao saindo ninley asin kan mga kasugoan kan sakuyang Ama, na tanganing kamo magtubod sakuya, asin tanganing kamo magsosolsol kan saindong mga kasalan, asin magdulok sa sakuya na igwang mapagpakumbabang puso asin sarong mahuyoong espiritu. Hilnga, kamo igwa nin mga kasugoan sa atubangan nindo, asin an ley nautob na.\n20 Kun kaya magdulok kamo sa sakuya asin kamo magin ligtas; nin huli ta ako nagsasabi sa saindo, na laen lang na kamo magsusunod sa sakuyang mga kasugoan, na sakuyang pinagsusugo saindo sa panahon na ini, kamo dae nanggad makakalaog pasiring sa kahadean kan langit.\n21 Kamo mismo an nakadangog na ini pinagsabi na ninda kaidtong lumang panahon, asin ini pinagsurat para sa saindo, na kamo dae manggadan, asin an siisay man na manggagadan magigin yaon sa delikadong paghuhukom nin Diyos.\n22 Pero Ako nagsasabi sa saindo, na an siisay man na naanggot sa saindang tugang (na lalake) magigin delikado sa saiyang paghuhukom. Asin an siisay man na nagsasabi sa saiyang tugang, Raca, magigin delikado sa atubangan nin konseho; asin an siisay man na magsasabi, Ika Boa, magigin delikado sa kalayo nin impiyerno.\n23 Kun kaya, kun kamo magdudulok sa sakuya, o magmamawot na magdulok sa sakuya, asin magkagiromdom na an saimong tugang igwa nin anuman kontra saindo---\n24 Magpaduman ka sa saimong tugang, asin enot kang makipag-olian sa saimong tugang, asin pagkatapos magdulok ka sa sakuya na igwang bilog na katuyuhan nin puso, asin Ako magreresibe saimo.\n25 makipag-olian tulos sa saimong kaiwal habang ika naglalakaw pa sa dalan na kaiba niya, baka sa anumang pagkakataon siya magdadakop saimo, asin ika ipagkunkon sa prisohan.\n26 Katotoohan, katotoohan, Ako nagsasabi sa saindo, ika sa anumang paagi dae nanggad makakaluwas sagkod na ika nakapagbayad na sa pinakakantidad na senine. Asin habang ika yaon sa prisohan makapagbayad ka daw maski sarong senine? Katotoohan, katotoohan, Ako nagsasabi sa saindo, Dae.\n27 Hilnga, ini ipinagsurat ninda kan sa lumang panahon, na kamo dae makipag-apid;\n28 Pero ako nagsasabi sa saindo, na an siisay man na maghihiling sa sarong babae, na may kamawotan saiya, nakapaggibo na nin pakikiapid sa saiyang puso.\n29 Hilnga, Ako nagtatao sa saindo nin sarong kasugoan, na dae kamo magtugot kaining mga bagay na maglaog sa saindong puso;\n30 Nin huli ta mas marhay pang dae mo ipagbaleng an sadire mo sa mga bagay na ini, kun saen saindong pagdadarahon an saindong krus, kesa na kamo mai-apon pasiring sa impiyerno.\n31 Ini naisurat na, na an siisay man na nagpapahale sa saindang agom na babae, tugutan siyang magtao nin sarong kasuratan nin pakipagdiborsiyo.\n32 Katotoohan, katotoohan, Ako nagsasabi sa saindo, na an siisay man na nagpapahale sa saiyang agom na babae, nagkausa saiya na makapaggibo nin pakikipag-apid; asin an siisay man na mag-aagom saiya na diborsiyado nakapaggibo na nin adulteryo.\n33 Asin giraray ini naisurat na, dae ka manumpa sa saimong sadire, kundi maggigibo ka para sa Kagurangnan kan saimong mga pinagsumpaan;\n34 Pero katotoohan, katotoohan, Ako nagsasabi sa saindo, dae ka nanggad magsumpa; ni sa langit, nin huli ta ini trono nin Diyos;\n35 Ni sa paagi nin daga, nin huli ta ini tungtungan kan saiyang mga bitis;\n36 Ni ika magsusumpa sa paagi kan saimong payo, nin huli ta dae mo kayang gibohon an sarong buhok na itom na magin puti;\n37 Kundi gibohon mo na an saimong komunikasyon magin Iyo, na iyo; an Dae, dae; nin huli ta an anuman na minasobra kesa mga ini maraot.\n38 Asin hilnga, ini naisurat na, mata sa mata, asin ngipon sa ngipon;\n39 Pero Ako nagsasabi sa saindo, na dae ka makilaban sa maraot, kundi an siisay man an magsampaling saimo sa toong pisngi; ipagtao mo pa man an saro;\n40 Asin kun an sarong tawo magsusumbong saimo base sa ley asin pagkuahon an saimong tunika tuguti siyang kuahon pa man an saimong talukbong;\n41 Asin an siisay man an magpirit saimo na maglakaw nin sarong milya, mag-iba ka saiya nin doble.\n42 Magtao ka saiya na naghahagad saimo, asin saiya na magsusubli saimo dae mo pagsasayumahan.\n43 Asin hilnga ini naisurat na man, na saimong kamutan an saimong kataid asin mag-anggot ka sa saimong kaiwal;\n44 Pero hilnga Ako nagsasabi sa saindo, kamutan mo an saimong mga kaiwal, bendisyuni sinda na nagsusumpa saimo, gumibo nin karahayan sa sainda na nag-aanggot saimo, asin magpangadye para sainda na daeng pakundangan na naggamit saimo asin nagpapasakit saimo;\n45 Na tanganing kamo magin kaarakian kan saindong Ama na yaon sa langit; nin huli ta saiyang ginibo na an saldang magsirang sa mga maraot asin sa mga marhay.\n46 Kun kaya idtong mga bagay sa lumang panahon, na nakapalaman sa ley, sa sako an gabos nagka-urutob na.\n47 An mga lumang bagay pinagwara na, asin an gabos na mga bagay nagin bag-o na.\n48 Kun kaya ako nagmamawot na kamo dapat na magin perpekto na arog sako, o arog sa saindong Ama na yaon sa langit na perpekto.\n# posted by Unknown @ 5/19/2006 03:14:00 PM


Nawalat na bag sa terminal kan Naga, nagcausa nin kahaditan - BICOL STANDARD | Bicol News\nHome Camarines Sur Naga City News Nawalat na bag sa terminal kan Naga, nagcausa nin kahaditan\nNawalat na bag sa terminal kan Naga, nagcausa nin kahaditan\nNAGA CITY 12/19/16 (Bicol Standard) – Biyong na-ukag an mga pasahero na naghahalat kan saindang malulunadan na bus sa Bicol Central Station, sa Brgy Triangulo, digdi kan may magsumbong sa pulis dapit sa nawalat na bag, na mayo nin nagmamangno.\nSabi sa report, marikas na nagsubol nin mga experto sa bomba, na may kaibahan na bomb sniffing dog an Naga City police tanganing aramon kun may darang peligro, arog kan bomba, an bag.\nPag-abot tulos sa Bicol Central Station, minandahan kan nag-aataman kan swetong ayam na parongon an nawalat na bag, para maaraman kun igwa ining laog na bomba, pulbora, o ibang clase na pwedeng magbuag an ayam na parongon an bag.\nPakalihis nin pirang pag-ikot kan ayam sa bag, mayo man nin indikasyon na igwa nin laog na bomba an gamit.\nMientrastanto, kan rekesahon kan mga pulis an laog kan pigkasiribotan na bag, naheling na an laog kaini iyo an minasunod: mga lumang DVD, lumang gubing, video-audio connector, speaker, asin iba pang personal na mga gamit.\nIpigdeclarar kan mga pulis na mayong peligro sa nasambit na lugar poco mas o menos alas 6:30 ngonian na bangui.\nMientrastanto, apisar kan kapagalan kan mga awtoridad sa pag siyasat kan problema, nagpasalamat pa guiraray sinda na dakul an mga tawo na nagmamakulog, orog na kun seguridad kan mga tawo an imbuelto.\nAn nasambit na terminal iyo an pigtitiriponan kan mga dakulang numero nin mga tawo na malarga asin maabot digdi. (Report ni Boyet Paderes)\nNawalat na bag sa terminal kan Naga, nagcausa nin kahaditan Reviewed by Bicol Standard on Monday, December 19, 2016 Rating: 5


Paghorop-horop: Ika-XVIII Domingo kan Ordinariong Panahon\nGikan sa Sambanwá Bicol Missalette, 02 Agosto 2020\nAn liturgia niato ngonian na Domingo minapahayag kan daing sukol na pagkamoot kan Dios sa satuya na saiyang ipinahayag sa paagi kan pagdusay niya kan saiyang sadiri sa Krus siring man sa Eukaristia. Sa aldaw na ini angay lang na kita magpasalamat sa gabos na mga biyaya na naako niato sa kamot nin satuyang Kagurangnan arog baga kan pang aroaldaw niatong pagkakan na padagos na nag susustiner sa sato ngani na kita magpadagos sa satuyang buhay, sa paglingkod saiya asin sa satuyang kapwa.\nSa katahawan kan inaagihan niatong pandemya ngonian, napapanahon na gayo na ang ipinahayag sato kan satong Kagurangnan sa Banal Evangelio ang istorya kan milagrong pagpadakul niya nin tinapay asin sira asin sa pagpakakan niya sa rinibo niyang mga disipulos matapos na siya magpahayag kan marhay na bareta nin kaligtasan sainda.\nIgwang tulong bagay ang mawot ipahayag sato kan Evangelio ngonian na Domingo.\nEnot, dai malingaw na pirming magpasalamat sa Dios sa mga grasiya na satuyang nakamtan. Bago niya ginibo an saiyang milagro nagpasalamat muna siya sa Ama. Ini sarong pangarogan sato na bago an gabos na gigibohon niato magpasalamat muna kita sa kagtao kan mga balaog na satuyang inako sa saiyang kamot. Dawa na nasa katahawan kita nin pagtios dai kita makalingaw na magpasalamat sa Dios.\nIkaduwa, "God provides". An Kagurangnan nagtatao kan mga kinakaipuhan niato. Sa tahaw kan inaagihan niatong pandemya, dai kitang ibang mabibirikan kundi ang Kagurangnan. Pirang beses na kitang naka experiencia nin katikapuhan sa satuyang buhay asin dai nin ibang nag sustenir sato kundi an maheherakon na kamot kan satuyang Dios. Ini minaagyat sato na dai mawaran nin pagsarig saiya dawa na sa pagmati niato kita mayong mayo na, rumdumon niato na paladan kitang mga dukha nin huli ta dai kitang ibang sinasarigan kundi siya sana.\nAn maheherakon na pagkamoot kan Kagurangnan para sa gabos. Kan mahiling niya an rinibong mga tawo na nagsunod saiya asin naghinanyog kan saiyang mga tataramon, naherak siya sainda nin huli ta namati nya na sinda paragal asin gurutom. Dai na niya hiniling an saindang mga kakundian, an saindang estado sa buhay, an sainda mga kasalan, kun mga taga sain sinda, simple lang an saiyang ginibo kan nahiling nya sinda; napano siya nin mamomoton na pagkaherak. Siring kaiyan an satong Kagurangnan, mayong pinapalain, an saiyang pagkaherak, pagkamoot asin gracia para sa gabos. Sa estado niato ngonian an Kagurangnan minahiling man sato nin may mamomoton na pagkaherak. Inaagyat kita na magin siring saiya, magin maheherakon, mamomoton asin mayong pinapalain na kapwa nin huli ta gabos kita magtururugang na dapat magtarabangan. Sabi sa mga Salmo 133:1a "Abang rahay asin ogma na mahiling an magtururugang na nabubuhay nin may pagkasararo".\nIkatolo, magin bukas kita sa pagdolot sa Kagurangnan kun ano an igwa kita. Limang tinapay asin duwang sira sana an dara kan mga disipulos, alagad dai ninda ini pinagmaimot kan hagadon ini kan satong Kagurangnan tangani na ipakakan sa rinibo na nagsunod saiya. An satuyang talento, oras asin pagrorogaring dawa kadikit, dawa na sadit, kun ini idusay niato nin buong puso sa Dios ini minadakul, minatalubo asin mas dakul an natatabangan. Minsan kadikit, minsan sadit an satong itinao sa Kagurangnan alagad kun idinusay niato an mga ini nin udok sa satuyang boot ini minabunga asin minabalik sato na mas dakul pa kaysa sa satuyang itinao siring kan mga tadang tinapay na kan pinagtiripon nagin mas dakul pa sa idinulot kan mga disipulos.\nMagrani kita Kagurangnan, siya an makakapano kan satuyang mga pangangaipo. An saiyang kamot pirming nakabukas sa pagwaras nin mga biyaya. Habo niya na makasuway kita sa saiyang kaibahan kaya maghingowa kita dai maggibo nin mga bagay na makakaraot kan satuyang relasyon sa saiya.\nMagpasalamat, magsarig sa Kagurangnan asin idulot saiya an mga bagay na igwa kita nin udok sa boot. Sa paaging ini aroaldaw niatong maiekspiryensiyahan an saiyang mga milagro sa satuyang buhay.\n— Rev. John Robert M. Bañal\nParroquia kan San Bartolome Apostol, Baao, Camarines Sur\nAnong pangyayari sa sakong buhay na ako nakatabang sa sakong kapwa minsan ngani ako mismo yaon sa kamugtakan nin kadificilan? Ano an sakong namatean?\nKun minsan ginigibo kong dahelan an sakong kamugtakan nin pangangaipo tanganing dai ako magtabang sa kapwa. Paano ko daw mahahale an siring kaining kaisipan? Ano an puede kong gibohon?


“An mga ebanghelyo dapat na mansayon ngonyan na resulta nin paggibo nin eroestorya kan enot na mga Kristiano.”—Burton L. Mack, retiradong propesor sa mga pag-adal dapit sa Bagong Tipan.\nBAKO sanang an propesor na nasambitan sa enotan an may siring kaining pagmansay. Kinukuestion nin nagkapirang nag-espesyalisar an pagkamasasarigan kan mga Ebanghelyo ni Mateo, Marcos, Lucas, asin Juan—an mga pagkasaysay sa Biblia dapit sa buhay saka ministeryo ni Jesus. Taano ta an mga Ebanghelyo minamansay nin nagkapira bilang mga eroestorya? Huli sa saindang opinyon, maninigo daw na pagdudahan nindo an pagigin totoo kan mga Ebanghelyo? Siyasaton niato an nagkapira sa mga ebidensia.\nKinukuestion an Pagkamasasarigan kan mga Ebanghelyo\nDurante kan enot na 17 siglo kan satong Komun na Kapanahonan, nungka na seryosong kinuestion an pagkamasasarigan kan mga Ebanghelyo. Minsan siring, nangorogna poon kan ika-19 siglo padagos, minamansay nin nagkapirang propesor na an mga Ebanghelyo dai ipinasabong nin Dios kundi inimbento nin mga tawo. Dugang pa, sinda nagnenegar na an impormasyon manongod ki Jesus direktang nakua kan mga kagsurat kan mga Ebanghelyo, asin sinda nag-iinsistir na dai kaya kan siring na mga tawo na magsurat nin masasarigan na kasaysayan. Apuera kaini, sinda nagkokongklusyon na an mga pagkakaagid sa pagkagibo asin laog kan enot na tolong Ebanghelyo—na kun beses inaapod na sinoptiko, na nangangahulogan na “pararehong punto de vista”—nagpaparisa na an mga kagsurat kaiyan may dakol na kinopya sa isinurat nin lambang saro. Habo man na paniwalaan kan mga nagkikritika an mga milagro ni Jesus asin an saiyang pagkabuhay liwat siring kan pagkaladawan dian kan mga Ebanghelyo. May mga naghihingako pa ngani na si Jesus dai man talaga nag-eksister sa kasaysayan!\nAn mga tawo man sanang ini nagkokongklusyon na si Marcos an seguradong nagsurat kan enot na Ebanghelyo, huling garo baga dikit sana an ikakadugang kaiyan sa isinurat ni Mateo asin Lucas. Ipinapamugtak man kan mga nagkikritikang ini na ginamit ni Mateo saka Lucas an libro nin Marcos tanganing magibo an saindang Ebanghelyo asin na pinagbasaran ninda an sarong suplementaryong reperensia—sarong dokumento na inaapod kan mga nag-espesyalisar na Q (hale sa terminong Aleman na Quelle o “reperensia”). Segun sa nag-espesyalisar sa Biblia na si A. F. J. Klijn, “hinalean nin onra [kan popular na teoriyang ini] an mga kagsurat kan Ebanghelyo, na ibinibilang sinda na paratipon nin mga estorya.” Sa katunayan, an siring na ideya nagigin dahelan na an mga kagsurat kan Ebanghelyo ibilang na mga plahiador (plagiarist) asin paragibo nin eroestorya. * Pinapaluya kan teoriyang ini an pagtubod na an Biblia ipinasabong nin Dios.—2 Timoteo 3:16.\nMga Plahiador daw an mga Kagsurat kan Ebanghelyo?\nAn mga pagkakaagid daw kan sinoptikong mga Ebanghelyo talagang nagpapatunay na an mga kagsurat kaiyan nagkopya sana sa lambang saro? Dai. Taano ta dai? An sarong dahelan iyo na ipinanuga ni Jesus sa saiyang mga disipulo na an banal na espiritu ‘mapagirumdom sa sainda kan gabos na bagay na sinabi nia sa sainda.’ (Juan 14:26) Kun siring, bakong makangangalas na nagirumdoman asin irinekord kan mga kagsurat kan mga Ebanghelyo an nagkapira sa iyo man sanang mga pangyayari. Totoo, an nagkapira sa mga kagsurat sa Biblia tibaad nagbasa asin nagkua nin impormasyon sa libro nin ibang kagsurat sa Biblia, alagad an siring na gibo nagsusuherir nin maingat na pagsiyasat, bakong plahio. (2 Pedro 3:15) Saro pa, an The Anchor Bible Dictionary nagsasabi: “Huling an mga tradisyon parateng ipinapasa sa berbal na paagi, madali sanang masabotan kun taano ta an dai malilingawan na mga sinabi ni Jesus ikinasurat na magkakaagid.”\nSinabi ni Lucas na nakaolay nia an dakol na nakaheling mismo asin ‘sinusog nia nin eksakto an gabos na bagay poon sa kapinonan.’ (Lucas 1:1-4) Iyan daw garo nagpapaheling na sia sarong plahiador o paragibo nin eroestorya? Kabaliktaran nanggad! Pagkatapos nin maingat na pag-analisar sa mga isinurat ni Lucas, an arkeologong si William Ramsay nagkongklusyon: “Si Lucas sarong istoryador na primera klase: bako sanang mapagtitiwalaan an pagkasaysay nia nin mga detalye, aram man nia kun paano isusurat an mga detalye sa kasaysayan . . . An autor na ini maninigo na ibilang sa pinakanangongorog na mga istoryador.”\nAn patotoo kan enot na mga Ama kan Iglesia, kaiba an patotoo kan teologo kan ikatolong siglo na si Origen, nagsusuherir man na si apostol Mateo an enot na nagsurat nin Ebanghelyo. Si Origen nagsurat: “An enot isinurat segun ki Mateo, an iyo man sanang tawo na dating parasingil nin buhis, alagad nagin apostol ni Jesu-Cristo, na nagsurat kaiyan sa Hebreo huling ipinublikar nia iyan para sa nakombertir na mga Judio.” Huling si Mateo sarong apostol asin nakaheling mismo, malinaw na dai nia kaipuhan na kopyahon an mga isinurat ni Marcos asin hingakoon na sia an naggibo kaiyan, ta si Marcos dai man nakaheling mismo. Kun siring, ano an mga katunayan mapadapit sa mga paghihingako na si Mateo asin Lucas nagkopya sa isinurat ni Marcos asin sa soboot dokumento na inaapod na Q?\nNaenot daw na Isurat an Ebanghelyo ni Marcos?\nAn teoriya na an Ebanghelyo ni Marcos naenot na isurat asin nagserbing reperensia para ki Mateo asin Lucas bakong basado sa “nakakakombensir na argumento,” an pag-admitir kan The Anchor Bible Dictionary. Pero, hinohona nin dakol na nag-espesyalisar na isinurat ni Marcos an saiyang Ebanghelyo bago isinurat ni Mateo asin Lucas an saindang Ebanghelyo, huling hinihingako ninda na dikit sana an ikakadugang nin Marcos sa iba pang Ebanghelyo. Halimbawa, an nag-espesyalisar sa Biblia kan ika-19 siglo na si Johannes Kuhn nag-insistir na seguradong naenot na isurat an Ebanghelyo ni Marcos. Ta kun dai, si Kuhn nagsabi, “kakaipuhanon na imahinaron nin saro na piniripidaso ni Marcos an duwang rolyo ni Mateo asin Lucas saka pinagsaralak nia ini sa sarong koron, dangan ginibo nia an saiyang Ebanghelyo hale sa pinagsaralak na ini.”\nHuling an Ebanghelyo ni Marcos an pinakahalipot, bakong makangangalas na igwa iyan kan pinakakadikit na impormasyon na daing kapareho. Pero, dai kaini pinapatunayan na seguradong naenot iyan na isurat. Dugang pa, malinaw na bakong totoo na an surat ni Marcos mayong ikakadugang sa isinurat ni Mateo asin Lucas. Sa katunayan, an mapuersa asin marikas na pagkasaysay ni Marcos dapit sa ministeryo ni Jesus igwa nin labing 180 bersikulo, o kabtang nin bersikulo, asin interesanteng gayo na mga detalye na mayo sa isinurat ni Mateo asin Lucas, na ginigibo iyan na tunay na daing kaagid na pagkasaysay dapit sa buhay ni Jesus.—Helingon an kahon sa pahina 13.\nKumusta Man an Dokumentong Q?\nAno an masasabi manongod sa dokumentong Q, na hinihingako nin nagkapira na ginamit na reperensia ni Mateo asin Lucas? Si James M. Robinson, na sarong propesor sa relihion, nagsabi: “An Q seguradong iyo an pinakaimportanteng dokumentong Kristiano na yaon sa sato.” Nakakangalas an pahayag na iyan huling an dokumentong Q dai nag-eeksister ngonyan, asin sa katunayan, mayo nin makakapagpatunay na nag-eksister iyan kasuarin man! An biyong pagkawara kaiyan orog pa nganing pambihira huling hinihingako nin mga nag-espesyalisar na nagkapirang kopya kan dokumentong iyan an seguradong naglakop. Dugang pa, an dokumentong Q nungkang sinambit kan mga Ama kan Iglesia.\nPag-isipan ini. Ipinapamugtak na an Q nag-eksister asin nagsusuportar sa teoriya na naenot na isurat an Ebanghelyo ni Marcos. Bako daw na iyan sarong teoriya na ibinasar sa saro pang teoriya? Kun mapadapit sa mga teoriya na siring kaini, madonong na girumdomon niato an talinhagang ini: “An tawong daing kabatidan naniniwala sa lambang tataramon na nadadangog nia; an tawong madonong nakakasabot kan pangangaipo nin prueba.”—Talinhaga 14:15, The New English Bible.\nAn mga Ebanghelyo—Totoo Asin Masasarigan\nSa saindang mga pagbanabana asin mayong basehan na mga teoriya, an mga nagkikritika na nag-espesyalisar irinarayo an atension kan dakol sa pagsiyasat sa masasarigan na mga pagkasaysay kan Ebanghelyo dapit sa buhay asin ministeryo ni Jesus. Malinaw nanggad na ipinapaheling kan mga pagkasaysay na ini na sa pagmansay kan enot na mga Kristiano, bakong eroestorya sana an mga pangyayari dapit sa buhay, ministeryo, pagkagadan asin pagkabuhay liwat ni Jesus. Ginatos na nakaheling mismo an nagpatunay na totoo an mga detalyeng ini. An enot na mga Kristianong ini, na andam na atubangon an pagpersegir asin kagadanan huli sa pagsunod ki Jesus, biyong nakakaaram na magigin daing saysay an pagigin Kristiano kun imahinasyon sana an ministeryo asin pagkabuhay liwat ni Jesus.—1 Corinto 15:3-8, 17, 19; 2 Timoteo 2:2.\nManongod sa kontrobersia dapit sa mga teoriya na soboot naenot na isurat an Ebanghelyo ni Marcos asin igwa nin misteryoso saka nawawarang dokumentong Q, si George W. Buchanan, propesor sa teolohiya, nagsabi: “An pagkonsentrar sa mga teoriya dapit sa ginikanan irinarayo an atension kan nag-aadal nin Biblia sa pag-adal sa libro mismo.” An ideyang iyan kaoyon kan hatol ni apostol Pablo ki Timoteo na dai “magtao nin atension sa falsong mga estorya asin sa mga pagsusog nin ginikanan, na mayo man nin pakinabang, kundi nagtatao sana nin mga hapot para sa pagsiyasat imbes na magwaras nin ano man na bagay hale sa Dios may koneksion sa pagtubod.”—1 Timoteo 1:4.\nAn mga Ebanghelyo masasarigan. Igwa iyan nin mapagtitiwalaan na mga pagkasaysay nin mga nakaheling mismo. Iyan basado sa maingat na pagsiyasat. Nagtatao iyan sa sato nin dakol na interesanteng gayo na detalye manongod sa buhay ni Jesu-Cristo. Kun siring, arog ni Timoteo kan suanoy, marahay na himateon niato an mga tataramon ni Pablo: “Magpadagos ka sa mga bagay na saimong nanodan asin nakombensir na paniwalaan.” May marigon kitang dahelan na akoon na “an gabos na Kasuratan ipinasabong nin Dios”—kaiba an apat na Ebanghelyo.—2 Timoteo 3:14-17.\n^ par. 6 An plahio (plagiarism) iyo an pagkopya sa isinurat nin iba asin paghingako nin nagkopya na sia an orihinal na naggibo kaiyan. An naggigibo kaini inaapod na plahiador.\nKun an Libro nin Marcos Dai Isinurat, Dai Niato Maaaraman na . . .\nsi Jesus nangalagkalag na may kaanggotan, na namomondo nin biyo sa katagasan kan saindang puso (Marcos 3:5)\nsi Juan asin Santiago inapod man na Boanerges (Marcos 3:17)\nan babae na inaagasan nin dugo naubos nang ikabayad an gabos na sadiri nia (Marcos 5:26)\nsi Herodias haloy nang may raot nin boot ki Juan na Bautisador asin si Herodes natatakot dahel ki Juan saka iningatan nia ining ligtas (Marcos 6:19, 20)\ninagda ni Jesus an saiyang mga disipulo na magpahingalo nin kadikit (Marcos 6:31)\nhinahanawan kan mga Fariseo an saindang kamot sagkod sa siko (Marcos 7:2-4)\nkinugos ni Jesus an mga aki (Marcos 10:16)\nsi Jesus nakamate nin pagkamoot sa hoben na namamahala (Marcos 10:21)\nsi Pedro, Santiago, Juan, asin Andres naghapot ki Jesus sa pribado (Marcos 13:3)\nbinayaan nin sarong hoben na lalaki an saiyang gubing na lino (Marcos 14:51, 52)\nApuera kaini, sa libro sana nin Marcos manonompongan an saro sa mga ilustrasyon ni Jesus asin an duwa sa mga milagro nia.—Marcos 4:26-29; 7:32-37; 8:22-26.\nAn Ebanghelyo ni Marcos igwa nin dakol pang detalye na direkta niang nakua, na mayo sa iba pang Ebanghelyo. Siertong matalubo an satong pag-apresyar dian kun nagtatao kita nin panahon na lubos na horophoropon an kahalagahan kan gabos na importanteng detalyeng iyan.


Project launching kan Brgy Forest sa Albay, nagin Matrayumpo\nMaabot sa 197 barangays sa probinsya nin Albay an mabibiyayaan kan Brgy. Forest Program, sarung reforestation program sa lindong kan National Greening Program. Sa nagin mensahe ni Sec Ramon Paje, tolong puntos an saiyang pigtaw an nin duon; enot, dapat halion an kahugakan, panduwa, an daga na eyu an maikukunsiderar na best capital, asin an pantulo, an tunay na pag asenso kan nasyon nakadepende sa lokal na gobyerno. Segun paman sa sekretaryo, an siring na mga program na ipigbubulos sa Albay, saiyang tabang sa probinsya, daeng halong politika asin kamaw otan kaini na magin productibo an kadagaan partikular kan Albay.\nSa presente, kabilugan na 1665 ektarya kadagaan na an na survey para sa BFP sa 197 brgys na igua man nin 900,339 seedlings. Padagus paman an pighihingua kan ahensya na maabot an maabot sa 2000 ektarya ngani na matanuman nin kakahuyan sa bilog na probinsya.\nPig eenganyar man ni DENR Regional Director Gilbert C. Gonzales an lambang recepienteng brgy na mag alokar nin 20% nin ira bilang suporta sa programa. Sinabi pa ni RD Gonzales na napapanahon man an siring na programa urog na pirmi na pigbibisita nin mga kalamidad an probinsya. Baku sanaman sarung lakdang ini para sa paghampang sa pabag o bago na klima kundi maprotehiran lalo na an mga costal na communidad sa posibilidad nin storm surge.\nSegun ki Albay Gov Joey Salceda, dahil man sa padagus na pagtanum nin kahoy sa Albay, nadugangan nin 88% an forest cover kan Albay nin huli namn sa mga reforestation program arug kan National Greening Program sa tabang man kan DENR sa paagi nin strikto na monitoring asin management expertise.\nBroadcast Release: March 9, 2015


Paano Isinusurat Asin Itinatradusir an mga Publikasyon kan Mga Saksi ni Jehova?\nTanganing magibo an pinakamakakaya na ipahayag an ‘maogmang bareta’ (NW) sa ‘gabos na nasyon asin tribo asin tataramon patin banwaan,’ nagpoprodusir kami nin mga publikasyon sa labing 750 lenguahe. (Kapahayagan 14:6) Paano mi nagigibo an depisil na trabahong ini? Paagi sa tabang nin sarong grupo nin mga parasurat hale sa manlaen-laen na parte kan kinaban asin nin dedikadong mga paratradusir—na gabos Saksi ni Jehova.\nIngles an orihinal na text. Nasa superbisyon kan Namamahalang Grupo an Writing Department na yaon sa pambilog na kinaban na opisina mi. Kinokoordinar kan departamentong ini an mga asignasyon para sa mga parasurat na nasa pambilog na kinaban na opisina asin nagkapirang sangang opisina. Paagi sa laen-laen na parasurat, ikinakabagay mi an mga tema sa dakol na kultura, kaya nagigin kaakit-akit sa bilog na kinaban an mga publikasyon mi.\nIpinapadara sa mga paratradusir an text na Ingles. Pagkatapos ma-edit asin aprobaran an text, ipinapadara iyan paagi sa kompyuter sa mga team nin paratradusir sa bilog na kinaban tanganing itradusir, i-check, asin i-proofread. Hinihingoa nindang pumili nin tamang ‘mga tataramon nin katotoohan’ tanganing ikapahayag nin lubos sa lokal na lenguahe an boot sabihon kan Ingles.—Parahulit 12:10.\nNapaparikas nin kompyuter an proseso. Dai puedeng salidahan nin kompyuter an mga tawong parasurat asin paratradusir. Pero, puedeng maparikas an gibohon ninda paagi sa paggamit nin mga diksionaryo asin program na nasa kompyuter para sa pagtradusir saka pag-research. Nagdisenyo an mga Saksi nin Multilanguage Electronic Publishing System (MEPS), na paagi kaiyan an text ikinaka-type sa ginatos na lenguahe, ikinaka-merge sa mga ritrato o drowing, asin kino-compose tanganing maimprenta.\nTaano ta ginigibo mi an gabos na paghihingoang ini, dawa sa mga lenguaheng pira sanang ribo an nagtataram? Huli ta kabotan ni Jehova na an ‘gabos na tawo makaligtas asin makaabot sa pakasabot kan katotoohan.’—1 Timoteo 2:3, 4.\nPaano ginigibo an pagsurat para sa mga publikasyon mi?\nTaano ta itinatradusir mi sa kadakol na lenguahe an mga publikasyon mi?\nI-share I-share Paano Isinusurat Asin Itinatradusir an mga Publikasyon Mi?


Senator de Lima dapat paluwason na sa carcel, hagad kan BAYAN\nDapat magdalagan na an justicia nganing paluwason na sa carcel si Senador Lelia de Lima na sinangatan nin mga gibo-gibo caso sa ilegal na droga kan gobierno sa presenting administrasyon Duterte, sabi kan Bagong Alyansang Makabayan (BAYAN) sa Bicol.\nIni kasunod kan pagbaliktad na kan duwang mga ‘‘key witness’’ na nagbuyagyag sinda diniktahan sana kan Department of Justice.\nAn BAYAN Bicol nagpahayag na si de Lima, limang taon na sa carcel alagad atrasado an dalagan kan justicia na posibleng intensyon kan gobierno saka nasisilag na digdi an inaapod na ‘‘Justice Delayed Justice Denied’’\nIni an an mga pahayag ni BAYAN spokesperson James Casilihan mantang mapaluwas sinda kan official statement pakatapos kan eleksyon nasyonal asin lokal.\nNagluluwas na mga gibo-gibo sana kan gobierno an sinangat na mga caso sa ilegal na droga contra ki Senador Lelia de Lima nganing paluwas kan gobierno na desidido sinda sa giyera laban sa droga asin takopan an mga nangyayaring ‘‘extra judicial killing’’ sa presenting administrasyon.\nAn mga ‘‘key witness’’ na nagbawi na kan saindang testimonia sinda Rolan Kerwin Espinosa na acusado sa ilegal na droga asin envuelto sa mahiwas na transaksyon sa droga sa Eastern Visayas saka si dating Officer In Charge Rafael Ragos kan New Bilibid Prison, na parejong nagbuyagyag na diniktahan sana sinda kan Department of Justice nganing ipiton an senador sa caso sa ilegal na droga.\nTinutokdo ni Ragos iyo si dating DOJ Secretary Vitalliano Aguire, alagad nagpahimotik sa akusasyon kan dating OIC kan Bucor.\nSinabi pa kan BAYAN Bicol saindang kinukundenar an arog kaining manipulasyon kan gobierno, pano na palan si mga pobreng namamanuan na inosente sa caso.\nSi de Lima re-electionistang senador sa ticket kan Robredo-Kiko tandem alagad dai nakabuelong magkampanya mantang padagos na detinido sa carcel.\nNaglalaom an BAYAN na pakatapos kan presenting administrasyon matatawan nin justicia an Bicolanang senador. (dpa)


Aki nin taga Minalabac, kandidato bilang Member of Parliament kan Britanya - BICOL STANDARD | Bicol News\nHome News Aki nin taga Minalabac, kandidato bilang Member of Parliament kan Britanya\nAki nin taga Minalabac, kandidato bilang Member of Parliament kan Britanya\nCIUDAD NIN NAGA—Sarong aki nin ina na taga Salingogon, Minalabac, Camarines Sur na an ama, Chinese, alagad ngonian ciudadano na sa United Kingdom, an napapalaban ngonian na kandidato sa Parliamento kan Britanya, sa nagdadangadang na election fecha 7 ngonian na bulan.\nAn 25 anyos na si Steven Dominique Cheung (nasa tahaw, nakataas an walang kamot) iyo an pinakajoven na kandidato sa British Parliament elections. (Retrato hale sa oficial na website ni Cheung)\nSi Steven Dominique Cheung, 25 anyos, na aki ni Ami Biazon Oliverio-Cheung, namundag sa Hongkong.\nAn saiyang Intsik na ama, kusinero, mantang an saiyang ina, cleaner o paralinig, sabi kan South China Morning Post.\nSi Steven asin an saiyang ina na si Ami Oliverio Cheung\n(Retrato hale ki Ami Cheung)\nKan 2002, an saindang familia naglipat sa London.\nNag-escuela si Steven Dominique Cheung sa Health Cote school asin Highams Park College.\nMantang nag-eeskwela duman, sinaysay ni Steven kun pano siya inapi kan saiyang mga ka-eskwela, huli ta siya miembro kan minority. Ini an nagtao saiya nin kusog nin boot na i-representar lugod an minoriya.\nDigdi nadiscubre an saiyang abilidad kan gobierno, kaya siya tinawan nin trabaho bilang advisor kan Youth Citizens Commission.\nBilang bibo na joven na estudiante asin sarong achiever, nagi siyang radio presenter asin naging host sa mga shows sa tataramon na English, Cantonese asin Mandarin.\nKan 2009, tinawan siya kan prestigiosong Princess Diana award, sa pag-inspirar kan mga jovenes.\nNa elihir siyang Young Mayor kan Olympic Village asin iyo si nagdara kan Olympic Torch kan Britain kan 2012.\nMientrastanto, an 25 anyos na joven, nakua na an boot kan mga Britons asin Intsik.\nAktibo man siya sa Filipino community sa nasambit na nasyon, kun sain an Philippine ambassador mismo an nagpasalamat sa saiyang suporta.\nSa entervista kan BICOL STANDARD sa ina ni Steven, sinabi kaini na an saiyang aki mahilig sa sinigang, barbecue, adobo, asin iba pang pagkakan kan mga Pilipino.\nSinaysay man kaini na si Steven nakapuli na sa Minalabac, kun sain sya nag-atender nin kasal kan kahimanwa.\nNakapasyar naman siya sa provincia nin Albay.\nNagtatrabaho sa financial sector sa United Kingdom, siya nagdadalagan ngonian bilang kandidato para miembro kan Parliamento kan Britanya, sa grupo kan Liberal Democrats.\nManggana, madaog sa election si Steven Oliverio Cheung, pig-oorgulyo kan saiyang inang Bicolana, an saiyang padagos na nagmamantinir nin liputok na relasyon sa pinaghalean kan saiyang magurang, na propiong taga Salingogon, Minalabac, Camarines Sur.—BICOLSTANDARD.COM\nAki nin taga Minalabac, kandidato bilang Member of Parliament kan Britanya Reviewed by Bicol Standard on Tuesday, May 05, 2015 Rating: 5


Plaza de Nueva Caceres - Wikipedia\nAn Plaza de Nueva Caceres\nAn Plaza de Nueva Caceres sarong plasa sa Syudad nin Naga, Camarines Sur, Filipinas na itinugdas sa tuyong pagromdom kan paglaog kan hukbong Espanyol sa Naga asin kun pàno sinabat sa maísog na paglaban kan mga katutubò an pwersang dayuhan. Namumugtak ini sa puro kan pagsabatan kan Kalye Padian (ngunyan Kalye Caceres) asin kan Kalye General Luna, abay sa merkado publiko asin harani sa salog Naga.\nAn plasa nalaklák sa 225.5 metro kwadradong kahiwasan, matilabà an hitsura. An lakbang kaini minaabot 6.05 na metro asin an labà minaabot 37.27 metro.\nDetalye kan monumento[liwaton | liwaton an gikanan]\nSa tangâ kan plasa pinatindog an monumentong inapod na "Oragon," binibilog nin 13 pigura na binabangâ sa duwang grupo kan sarong pigurang kalayo sa pag-ultan kaini. An nag-aatubang sa kalye Caceres (klaye Dinaga kaidtó) igwáng anóm na pigura nin mga Espanyol; an sarô nakahorantáy na soldados, an sarô prayleng nakatúkaw, saróng soldados na garó napapasukámang, duwáng soldados tisong nakatindóg na an sarô kainí may kapót na espada asín badil asín an ikaanóm nasa aktong makikilában. Sa gilid kan mga pigura igwáng halas na pinamamálas an mga peligro sa ebangelisasyon.\nAn monumentong Oragon kun tanawon sa itaas kan merkado publiko\nSa ibóng an monumentong "Oragon" na nakaatubáng sa tulay nin Tabuk, pinapahilíng an duwang grupo. An sarong grupo mga Espanyol; an sarô nagmamansay sa harayô alagad nakatukaw, an duwang Espanyol an sarô kainí sarong misyonero may buklát na libro asín an kataid sarong soldados may espada. An kaaratúbang nindá iyó an mga taga-Naga, pinamoonán nin saróng Pamayo may hokbít nin minasbád, saróng babaeng nagtutukdô sa Pamayo asin kataid niya an saróng akì, nakatukaw man. Sa gilid asin tungod kan pamitisán kan Pamayo igwang sarong baul, simbolo kan yaman kan Kabikolan.\nAn monumento kun tanawon sa bandang Kalye Padian\nSa mga rebultong nag-aatubang sa Kalye Caceres garó iminumustra an mga paghihingóa asín paglalapígot kan mga Espanyol sa pagpalakóp kan Kristianismo sa banwang Camarines asin an sa ibóng iyo an pagdatóng kan mga Espanyol na ipigpapaháyag an bàgong Katinubdan alagad dinadará sa paaging doon kan pwersang kolonyal; asín an pagsabát saindá kan mga tinúbong taga-Naga na dawà nganì nagtúmang asín naglában sa mga kolonyang pwersa, katapostapósi kinúgos an bàgong pagtubód.\nAn monumentong Oragon kun tanawon sa poro kan kalye General Luna\nAn marker sa monumentong Oragon, matatanaw sa bandang poro kan General Luna atubang sa Kalye Padian\nAn monumento sinasábi sa marker na inukit asín hinamán kan iskultor na si Jose "Jojo" Barcena, Jr., makuapò ni Federico Barcena na an huri iyó man an kaggíbo kan monumentong Quince Martires, asin kan imahen ni Santa Maria nakataplak sa surungan kan Universidad de Sta. Isabel. Iní pig-inaguraran kan Hunyo 18, 2010 aldáw kan ika-62 na anibersaryo kan pagkamundág kan ciudad nin Naga komo saróng modernong syudad.\nAn pag'inagurar kan Plaza de Nueva Caceres\nBicol Mail- Naga to unveil new monument\nPinaghugot gikan sa "https://bcl.wikipedia.org/w/index.php?title=Plaza_de_Nueva_Caceres&oldid=162211"\nHuring pigliwat an pahinang ini kan 1 Nobyembre 2016, alas 20:42.


Mateo 22 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish Ga Georgian German Sign Language Gitonga Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Sign Language Koreano Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Marathi Marshallese Maya Mexican Sign Language Moore Mozambican Sign Language Myanmar Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ronga Ruso Russian Sign Language Salvadoran Sign Language Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\nIlustrasyon mapadapit sa bangkete sa kasal (1-14)\nAn Diyos asin si Cesar (15-22)\nHapot manungod sa pagkabuhay liwat (23-33)\nDuwang pinakaimportanteng tugon (34-40)\nAki daw ni David an Cristo? (41-46)\n22 Nagtaram pa sa sainda si Jesus na naggagamit nin mga ilustrasyon, na nagsasabi: 2 “An Kahadian kan kalangitan ikakaagid sa sarong hadi na nag-andam nin bangkete para sa kasal kan saiyang aking lalaki. 3 Asin isinugo niya an saiyang mga uripon tanganing apudon an mga imbitado sa bangketeng iyan, alagad habo nindang magduman. 4 Nagsugo giraray siya nin ibang mga uripon, na sinasabi, ‘Sabihan nindo an mga imbitado: “Uya! Nag-andam ako nin mga pagkakan, binuno na an sakong mga toro asin pinatabang mga hayop, asin preparado na an gabos na bagay. Madya kamo sa bangkete sa kasal.”’ 5 Alagad dai sindang pakilabot asin nagharali sinda, an saro nagpasiring sa saiyang uma, an saro man nagpasiring sa saiyang negosyo; 6 alagad an iba pa pinurugol an saiyang mga uripon saka trinato sinda nin daing galang asin ginadan. 7 “Naanggot nin grabe an hadi asin isinugo an saiyang mga hukbo asin ginaradan an mga paragadan na idto saka sinulo an saindang siyudad. 8 Dangan sinabi niya sa saiyang mga uripon, ‘An bangkete sa kasal andam na, alagad an mga imbitado bakong maninigo. 9 Kaya, magduman kamo sa mga tinampong paluwas sa siyudad, asin imbitaran nindo sa bangkete an siisay man na manumpungan nindo.’ 10 Sa siring, an mga uripon na idto nagduruman sa mga tinampo asin tiniripon an gabos na nanumpungan ninda, maraot man o marahay; asin an pigtitiripunan para sa seremonya sa kasal napano kan mga bisita.* 11 “Kan maglaog an hadi tanganing hilingon an mga bisita, nahiling niya an sarong tawo na an bado bakong para sa okasyon nin kasal. 12 Kaya sinabi niya sa saiya, ‘Amigo, paano ka nakalaog digdi na dai nakasulot nin bado para sa okasyon nin kasal?’ Dai ini nakagirong. 13 Dangan sinabi kan hadi sa saiyang mga lingkod, ‘Gapuson nindo an saiyang kamot saka bitis asin iapon nindo siya sa kadikluman sa luwas. Duman mangyayari an saiyang pagtangis asin an pagragot kan saiyang mga ngipon.’ 14 “Huli ta dakul an iniimbitaran, alagad dikit an pinipili.” 15 Dangan naghali an mga Fariseo asin nagkurumplutan tanganing dakupon siya sa saiyang itinataram. 16 Kaya isinugo ninda sa saiya an saindang mga disipulo, kaiba an mga suportador kan partido ni Herodes, na nagsasabi: “Paratukdo, aram mi na pirming totoo an sinasabi mo asin na totoo an itinutukdo mo manungod sa dalan nin Diyos, asin dai ka naghihinguwang makua an pag-uyon nin siisay man, huli ta dai ka naghihiling sa pangluwas na itsura nin mga tawo. 17 Kun siring, sabihon mo sa samo, ano sa paghuna mo? Tama daw na magbayad nin buhis ki Cesar* o bako?” 18 Alagad, huling aram ni Jesus an maraot nindang intensiyon, sinabi niya: “Taano ta pigpupurbaran nindo ako, mga parasagin-sagin? 19 Ipahiling nindo sa sako an sinsilyong pambayad sa buhis.” Tinawan ninda siya nin sarong denario.* 20 Sinabi niya sa sainda: “Kiisay na ladawan asin titulo ini?” 21 Sinabi ninda: “Ki Cesar.” Dangan sinabi niya sa sainda: “Kun siring, itao nindo ki Cesar an mga bagay na ki Cesar, alagad sa Diyos an mga bagay na sa Diyos.” 22 Kan madangog ninda iyan, nagngalas sinda, asin binayaan ninda siya saka huminali. 23 Kan aldaw na iyan, an mga Saduceo, na dai nagtutubod sa pagkabuhay liwat, nag-arabot asin naghapot sa saiya: 24 “Paratukdo, sinabi ni Moises: ‘Kun an siisay man na lalaki magadan na daing mga aki, an agom niya dapat na agumon kan tugang niyang lalaki tanganing matawan kaini nin aki an saiyang tugang na nagadan.’ 25 Ngunyan igwa nin pitong magturugang na lalaki. An inot nag-agom asin nagadan, asin huling mayo nin aki, an agom niya inagom kan saiyang tugang na lalaki. 26 Arog man kaiyan an nangyari sa ikaduwa asin sa ikatulo, sa gabos na pito. 27 Sa kahuri-hurihi, nagadan an babayi. 28 Kaya, sa pagkabuhay liwat, siisay sa pito an magigin agom niya? Huli ta gabos sinda nagin agom niya.” 29 Bilang simbag sinabi ni Jesus sa sainda: “Sala kamo, huling dai nindo aram an Kasuratan ni an kapangyarihan nin Diyos; 30 huli ta sa pagkabuhay liwat, an mga lalaki dai maaragom asin an mga babayi dai man mapaaragom, kundi magigin arog sinda nin mga anghel sa langit. 31 Mapadapit sa pagkabuhay liwat kan mga gadan, dai nindo nabasa an itinaram sa saindo nin Diyos, na nagsabi: 32 ‘Ako an Diyos ni Abraham asin an Diyos ni Isaac saka an Diyos ni Jacob’? Siya an Diyos, bako kan mga gadan, kundi kan mga buhay.” 33 Kan madangog iyan kan mga tawo, napangalas sindang marhay sa saiyang itinutukdo. 34 Kan maaraman kan mga Fariseo na an mga Saduceo daing naisimbag sa saiya, iribanan sindang nagduman sa saiya. 35 Asin an saro sa sainda, na eksperto sa Katugunan, pinurbaran siya paagi sa paghapot: 36 “Paratukdo, arin an pinakaimportanteng tugon sa Katugunan?” 37 Sinabi niya sa saiya: “‘Kamutan mo si Jehova* na saimong Diyos sa bilog mong puso asin sa bilog mong kalag* saka sa bilog mong isip.’ 38 Iyo ini an pinakaimportante asin panginot na tugon. 39 An panduwa, na kaagid kaiyan, iyo ini: ‘Kamutan mo an saimong kapwa nin siring sa saimong sadiri.’ 40 Sa duwang tugon na ini nakabasar an bilog na Katugunan, pati an Mga Propeta.”* 41 Ngunyan mantang nagkakatiripon an mga Fariseo, hinapot sinda ni Jesus: 42 “Ano an paghuna nindo manungod sa Cristo? Kiisay siyang aki?” Sinabi ninda sa saiya: “Ki David.” 43 Hinapot niya sinda: “Kun siring, paano nangyari na paagi sa pasabong inapod siya ni David na Kagurangnan, na sinasabi, 44 ‘Sinabi ni Jehova* sa sakuyang Kagurangnan: “Tumukaw ka sa tuo ko sagkod na ibugtak ko an saimong mga kaiwal sa irarom kan saimong mga bitis”’? 45 Kun siring, kun inapod siya ni David na Kagurangnan, paano nangyaring aki niya siya?” 46 Asin mayo nin nakasimbag sa saiya ni sarong tataramon, asin puon kan aldaw na idto, dai na nin siisay man na nangahas na maghapot pa sa saiya.\n^ O “mga nakatukaw sa may lamesa.”\n^ Hilingon an nota sa Mateo 7:12.


An nawarang gayon kan musika liturhikal kan Bikol | Magbikol Kita\nWednesday, October 20, 2021, 8:44pm\nPublished on Saturday, August 15, 2020, 7:11pm\nGrade 4 pa saná ako kan 2009 kan iluklok si Obispo Joel Baylon kan Legazpi. Nagdakula ako sa sarong pamilyang harani sa simbahan; mga dayupot na myembro kan Neokatekumenado an lolo saka lola ko, pati na ngani an mga magurang ko. An buhay mi kaidto iyo an eskwelahan, simbahan, harong. Saro sa mga nakakadara sako pabalik sa nakaagi iyo an mga awit sa simbahan. Dawa na ngani ignorante pa ako kaidto, madaling nagtatak sa memorya ko an mga awit arog na ngani kan “Umawon an Kagurangnan” ni Fruto Ramirez, SJ, asin “Pag-umawon an Dyos” na bersyon ni Fr. Eduardo Hontiveros, SJ. An dai ko nanggad malingawan, maski na ngani pirang taon na matapos na ini itapok kan mga nakakataas sa probinsya eklesyastikal kan Bikol, iyo an “Ama Nyamo” sa A menor na isinurat man ni Fr. Ramirez (na tubong Baao, Camarines Sur). Makagirabo an bersyon na ini kan “Ama Nyamo”, ata na nganing an iba napapaluha pa lambang pag-awit. An melodyang ini bako sanáng sikat asin midbid kan lambang parasimbang Bikolano, kundi nagi nang parte kan kulturang relihiyoso kan rehiyon.\nNata ta magayon an “Ama Nyamo” na ini? Sa paghiling-hiling ko sa YouTube, napaghurup-hurupan kong saro man saná an sinasabi kan mga tawong nadadangog giraray an awit: ini sarong awit na “udok sa puso.” Nata? Ano an yaon sa melodya ta nasabing harani sa puso kan mga Bikolano? Nata ta maski sarong beses pa sanáng inaawit kan koro, nakakasabay an mga tawo sa pag-awit? Simple saná para sako an simbag: nakua ni Ramirez an tanog na harani sa ekspiryensiya kan mga tawo; nakutkot nya idtong esensyal na tanog na mamimidbidan kan mga Bikolano sa pagdangog asin pag-awit. Kaya ngani, sa hiling ko, an pag-awit nin mga kantang aram tang nakagamot sa ekspiryensiya asin kultura kan Bikolano sarong “paghiling giraray” (re-cognitio). Naghuron kami ni Fr. Ramirez kan saro sanáng aldaw, asin may sinambit syang importanteng tataramon manungod digdi: an anamnesis. Sa pagsurat nin mga musika para sa liturhiya, mahalaga, sabi ni Fr. Ramirez, na magkaigwa nin sarong “pagpadagos gikan sa nakaagi” (continuity from the past) asin dai dapat minasurat nin mga awit na pareho sa “pop songs” na agi saná—maabot an panahon dai na midbid: faddish an terminong gamit ni Ramirez.\nSikat an mga Heswita sa Manila dahil sa mga awit pansimbahan na naisurat ninda. Pinunan kan dipuntong si Fr. Hontiveros, an pagsurat nin mga awit sa simbahan gamit an bernakular na tekstong pinapatos sa musikang kinagimatan na kan mga Kristyanong Pilipino—may pagka-Kastila ngani, sabi ni Hontiveros. Ginibo ini ni Hontiveros kan inot na mga taon kan 1970s, bahaw na kumbaga, matapos an Ikaduwang Konsilyo Batikano (1962–1965). Sarong dokumento sa Vatican II iyo an Sacrosanctum Concilium na nagmando sa mga lokal na simbahan na gamiton sa liturhiya an mga bernakular na ekspresyon kan saindang kultura. Liniwat man kan dokumentong ini an paagi nin liturhiya—dating Latin, ngunyan pwede nang Bikol o Tagalog, asbp. Digdi man nangyari an paghampang kan padi sa mga tawo—an Misa na ngunyan nahihiling ta bunga kan dokumentong ini. Sa musika, inot na nag-eksperimento gamit an mga chant kan mga indigenous peoples an nagkapirang mga propesor sa Unibersidad kan Pilipinas sa Diliman. An iba man nagdakitaramon (translate) sa bernakular ki mga himnong relihiyoso hali sa Ingles, Aleman, Latin, asbp. Alagad, sa dae ko pa aram na dahilan, dae ini nagdanay. An mga kanta ni Hontiveros—arog kan “Papuri sa Diyos”; “Ama Namin”; “Ang Puso Ko’y Nagpupuri”; “Pananagutan”—iyo an nagin popular sa masa. Sa tradisyon na ini kan pagsurat nin mga awit suminunod si Ramirez na kan 1979 ipinublika an sarong songbook na an titulo “Dolot Ki Maria”. An koleksyon na ini nin mga kanta iyo an nagin popular sa mga Misang Bikol sagkod 2008 kan binalyuhan kan mga obispo an Misal.\nKan 1969, ilinipat sa Dyosesis kan Legazpi haling Palo, Leyte an Paúl na obispong tubong Tiwi na si Teotimo Pacis. Sarong mahigos na paradakitaramon nin mga teksto asin sarong kampyon kan tataramon na Bikol, pinunan ni Pacis an pag-Bikol kan Katolikong bersyon kan ebanghelyo haling Griyego kan 1958 (kan yaon pa sya kaini sa seminaryo kan Sorsogon bilang rektor). Bago sya nani-obispo kan 1967, pinupunan nya naman an pagdakitaramon kan Misal na Bikol. Kaya ngani kan nalipat sya sa Legazpi, sabi sako ni Obispo Lucilo Quiambao, sarong surusemanang proyekto ni Pacis an pagpublika kan mga pamibi asin babasahón para sa Domingo (iyo na ini an misallette na Tataramon nin Buhay).\nBago an Caceres, an Dyosesis nin Legazpi, sa panginginot ni Obispo Pacis, iyo an sentro kan buhay liturhiko sa Bikol kan panahon na idto. Nabanggit ngani sako ni Obispo Quiambao na nagdadayo pa an mga taga-Naga asin Sorsogon para saná makakua nin kopya kan mga pamibi para sa Domingong maabot. Kasabay kan pagbuhay ni Pacis kan liturhiyang bernakular sa Bikol, iyo man an pagtulod nya kan mga awit na inculturated—o itong mga awit pansimbahan na gikan sa kulturang lokal. Kun tama an girumdom ko, hinagad ni Pacis an tabang kan propesor nin musika sa Bicol University (BU) na si Wilfreda Raquid, na taga-Oas, asin Everardo Nery Napay para maggibo nin mga awit sa liturhiya. Kan mga inot na taon kan 1970s isinurat ni Raquid an Misa Pastorela Bicolana na sarong popular na Misapara sa kapanahunan kan Pasko. Siring na ngani ki Ramirez, an Misa Pastorela—kasabay kan iba pa nyang mga awit ni Raquid na nagkarilingawan na—madaling “mamidbidan” nin huli ta an tanog kaini gikan asin nakagamot sa kulturang Bikolnon.\nAno an problema ngunyan? Kan 2008, dahil sa de numerong pagkuyog kan mga lider kan Simbahan sa Bikol sa mandato kan Vatican Liturgiam Authenticam (2001), na nagmawot na “husayon” an mga pagdakitaramon kan Misal na bernakular—ipinagbawal (banned) an pag-awit kan mga kantang ginagamit an lumang teksto na pag-Bikol pa ni Pacis. An “Pag-umawon an Dyos” nagi nang “Kamurawayan sa Dyos”; an “asin mapasaimo man” nagi nang “asin sa saimong espiritu.” Huli ta bawal nang awiton an mga lumang kanta, napwersa an mga koro sa mga parokya na mag-awit nin mga bagong set. Iyo na ini an nadangog ko kan installation Mass ni Obispo Baylon kan 2009—mga awit na nawara an “pagka-Bikol,” kun ano man an buot sabihon kan terminong iyan. Garo baga makina na an tanog kan mga ibinalyong kanta—daing kalag, dangan mapagal awiton. Sabi ngani sako ki sarong padi, an ibang bagong awit garo bagang “dai masabutan kun ano an hinahagad sa Dyos.” Sa hiling ko, inaarog kan kompositor kan set na ini an mga bagong uso—trend—kan mga kompositorsa Amerika arog ni David Haas, asin an istilong bago ni Fr. Manoling Francisco, SJ. Mga istilo ining marhay, alagad bakong bagay para sa Bikol na Misa. Igwa kita nin sadiring ekspresyon nin pagtubod na dapat balikan—na nilingawan sa paggamit kan set na ining bago haling Arkidiyosesis nin Caceres.\nGinagamit ko an tataramon na “napwersa” ta iyo ini an nangyari—kun kantahon an mga luma, sisitahon. Bawal na daa an pag-awit kan “Kamurawayan” na antiphonal o su igwang refrain. Kun ano an set na minanda kan Caceres, iyo saná iyan. Nawara na an mga awit ni Ramirez (swerte na saná an Pastorela ni Raquid ta naisalba pa). An nagkapirang mga bagong supang na kompositor sa Albay asin Sorsogon, sa panginotan kan istilo sa Caceres, iyo naman an istilo.\nMakadismaya, mga tugang, an pangyaring ini. Alagad bakong desperado an sitwasyon. Hilnga baya si Joseph Reburiano, kan Unibersidad kan Ateneo de Naga, na nagsusurat nin mga magagayon na awit na nakaugat sa tanog kan Bikol. Siring man an kompositor haling Virac na si David Templonuevo na inaadal nin hararom an mga folk songs kan Catanduanes tanganing mahanap an sarong distinct na tanog para mahaman nya an Misa na iyo an naging tesis nya sa sarong unibersidad sa Amerika. Sa mga parokya padikit-dikit naman na ibinabalik an nagkapirang awit, urog nang gayo an nawarang “Ama Nyamo” ni Ramirez na hinusay gamit an bagong pag-Bikol kan Misal.\nHarani na kita sa pagkomemorar kan limang gatos na taon nin Kristyanismo sa Pilipinas. Dapat tang masabutan na mismong an mga awit sa Misa mga gigikanan man nin kasaysayan—an naratibo kan satuyang identidad bilang mga paratubod ni Kristo sa Bikol. An maludok, mapungaw na tunog kan mga awit ta—arog kan “Sarong Banggi” asin “Ano Daw Idtong sa Gugon?”—ipinapahiling an disposisyon ta sa mga bagay na minapasato. Sa kapungawan kan mga tanog na ini mahihiling man an pagsakit nin sarong banwaan na taun-taon na binabagyo, tinutugahan nin bulkan. An mabining ritmo siring man minapahiling kan apeksyon ta sa pamilya asin urog nang gayo sa Dyos na aram an laog kan satong mga puso. Iyo ini an dapat maibalik sa liturhiya—an kita na nakapalaog sa huni kan buhay.\nAlan Alano\ton August 20, 2020 at 8:59 am\nbako akong parakanta sir.. pero aktibong serbidor kan simbahan.. tama an obserbasyon mo sir.. nakahidaw an tunay na tanog asin orihinal na kantang bikolnon lalo na sa Banal na Misa.. kudos sir.. mabalos saimo.. salamat sir Dave sa link…✌✌✌🙏🙏🙏


An Masakit na Kamugtakan sa Trabaho\nAn Torrengbantayan—Pag-aadalan na Edisyon | Hunyo 15, 2005\nBASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Norwegian Papiamento (Curaçao) Polish Portuguese Pranses Rarotongan Romanian Samoan Setswana Shona Silozi Slovak Slovenian Sranantongo Swahili Tagalog Thai Tsonga Turkish Ukrainian Urdu Vietnamese\n“Magtrabaho—magtrabaho! Labi-labi nanggad kanakakaogmang maaraman na kita igwa pa man giraray nin pinakamarahay na mga bagay na gigibohon.”—Katherine Mansfield, autor (1888-1923).\nAN PAGMANSAY daw nindo kapareho kan idealistang ideya manongod sa trabaho na ipinahayag sa mga tataramon sa enotan? Ano an personal na pagmansay nindo sa trabaho? Kamo daw tibaad nagsasaboot na an trabaho sarong halaba, madiklom na tunel sa pag-oltanan nin relaks na mga katapusan kan semana? O kinababangkagan na daw nindo an saindong trabaho na haros nagigin adiksion na?\nPara sa kadaklan na tawo, an pinakadakulang parte kan oras na sinda mata nakadusay sa trabaho. An trabaho puedeng magdeterminar kun saen kita nakaistar asin kun anong klase an estilo kan satong pamumuhay. Poon sa pagigin nasa edad nang hoben sagkod sa pagretiro, naaaraman kan dakol na an trabaho iyo an solong okupasyon na nakakadominar na marhay sa saindang buhay. An nagkapira sa sato nakakakua nin dakulang personal na satispaksion sa satong trabaho. An iba sinosokol an halaga kan trabaho paagi sa ginaganar o prestihio, mantang an iba pa ibinibilang an trabaho na garo pampalipas sana nin oras o pansayang ngani nin oras.\nIgwa nin mga nagtatrabaho tanganing mabuhay asin mga nabubuhay tanganing magtrabaho; an iba nagagadan sa o huli sa saindang trabaho. Halimbawa, segun sa sarong dai pa sana nahahaloy na report kan Naciones Unidas, trabaho an dahelan nin orog na kolog asin kagadanan “kisa sa pinagsararong dahelan na mga guerra o pagdodroga asin pag-abuso sa inomon na de alkohol.” Kinokomentohan ini, an peryodiko sa Londres na The Guardian nagbareta: “Labing duwang milyon katawo an nagagadan sa mga aksidente o helang na konektado sa trabaho kada taon . . . An pagkalantad sa alpog, mga kemikal, ribok asin radyasyon an nagigin dahelan nin kanser, helang sa puso asin atake serebral.” An pagkua nin mga trabahador na aki asin puersahan na pagpatrabaho duwa sana sa mandatang tunay na nangyayari sa presenteng mga kamugtakan sa pagtrabaho.\nDugang pa, yaon an inaapod kan sikologong si Steven Berglas na “kapahapahamak na labi-labing kapagalan sa trabaho.” Ilinaladawan nia an mahigos na trabahador na nakaabot na sa pinakahalangkaw na posisyon sa saiyang karera tangani sanang makamate nin “pabalikbalik na pagkahandal, kapurisawan, panluluya nin boot o depresyon huli sa paniniwala na sia nakagakod sa sarong trabaho, o sa sarong karera, na dai nia madudulagan ni makakakua sia nin sikolohikong pagkakontento.”\nMahigos na Pagtrabaho Kontra sa Pagkabangkag sa Trabaho\nSa sarong kinaban na dakol an nagtatrabaho nin halawig na oras, kapakipakinabang na mamidbid an kalaenan kan mahigos na mga trabahador asin mga bangkag sa trabaho. Dakol na bangkag sa trabaho an minamansay an lugar nin trabaho bilang lugar nin proteksion sa peligroso, daing kasiertohan na kinaban; an mga mahigos minamansay an trabaho bilang mahalagang marhay asin kun beses nakakakontentong obligasyon. An mga bangkag sa trabaho pinapabayaan na agawan nin lugar kan trabaho an gabos na iba pang aspekto nin buhay; aram kan mahigos na mga trabahador kun noarin gagadanon an komputer, bagohon an direksion kan saindang konsentrasyon, asin magin presente kun halimbawang isineselebrar an anibersaryo kan saindang kasal. An mga bangkag sa trabaho nakakamate nin gratipikasyon sa sobrang pagtrabaho asin naeenganyong marhay kaiyan; an mahigos na mga trabahador dai.\nAn sosyedad sa presenteng panahon pinapalibog an sagkodan sa pag-oltanan kan duwang ini mantang ginigibo na garo nakakaakit an sobrang pagtrabaho. An mga modem, cell phone, asin pager puedeng palibogon an sagkodan sa pag-oltanan kan lugar nin trabaho asin harong. Kun dawa saen na lugar puedeng magin lugar nin trabaho asin an ano man na oras puedeng magin oras nin trabaho, may nagkapira na gagadanon an sadiri ninda sa katatrabaho.\nAno an reaksion nin nagkapira sa siring na nakakaraot na aktitud? Narisa kan mga sosyologo an tendensia kan mga tawong nasosobrahan sa trabaho asin natetension na marhay na dinadara an espirituwalidad sa lugar nin trabaho asin pinagsasalak an relihion asin an propesyon. An San Francisco Examiner nagbareta na “an pagsasalak kan espirituwalidad asin trabaho nagin nang pangyayari na hayag sa gabos.”\nMapadapit sa Silicon Valley, sarong sentro nin modernong teknolohiya sa Estados Unidos, an sarong dai pa sana nahahaloy na bareta nagsabi: “Mantang binibilang kan mga ehekutibo an bakanteng mga paradahan sa lugar nin trabaho mantang nagpapadagos an mga pagsisante, nagkukulang man an mga paradahan para sa mga pag-adal sa Biblia kun banggi.” Ano man an tibaad kahulogan kaiyan, nanompongan nin dakol sa bilog na globo na an Biblia igwa nin positibong impluwensia sa punto de vista ninda sa trabaho, na nagbubunga nin mas balanseng pagmansay sa buhay.\nPaano kita matatabangan kan Biblia na magkaigwa nin balanseng pagmansay sa trabaho? Igwa daw nin mga prinsipyo sa Kasuratan na makakatabang sa sato na mapangganang atubangon an mga angat sa lugar nin trabaho sa presenteng mga panahon? Totokaron kan masunod na artikulo an mga hapot na ini.\nI-share I-share An Masakit na Kamugtakan sa Trabaho\nTrabaho—Sarong Bendisyon o Sarong Sumpa?\nSi Filo nin Alejandria—Sinasalakan nin Espekulasyon an Kasuratan\nPaghiwas Kun Saen Dating Maoswag an Enot na Kristianismo\nMga Magurang, Itao an mga Pangangaipo kan Saindong Pamilya\nMga Hoben, Omawa Nindo si Jehova!\nPag-omaw ki Jehova sa Eskuelahan\nMakakayanan Niato an Ano Man na Pagbalo!\nText Mga opsiyon sa pag-download AN TORRENGBANTAYAN—PAG-AADALAN NA EDISYON Hunyo 15, 2005\nI-share I-share AN TORRENGBANTAYAN—PAG-AADALAN NA EDISYON Hunyo 15, 2005\nAN TORRENGBANTAYAN—PAG-AADALAN NA EDISYON Hunyo 15, 2005


JUAN 2, Marahay na Bareta Biblia (BPV) | The Bible App\nAn Kinasal sa Cana\n1Pakalihis nin duwang aldaw, igwang kasal sa banwaan nin Cana, sa Galilea. An ina ni Jesus yaon duman. 2Si Jesus saka an saiyang mga disipulo yaon man duman. 3Nagkulang an arak, kaya sinabihan si Jesus kan saiyang ina, “Mayo na sinda nin arak.”\n4Nagsimbag si Jesus, “Babae, tadaw ta kaipuhan na makiaram ka sako. Dai pa minaabot an sakuyang oras.”\n5Alagad sinabihan kan ina ni Jesus an mga sorogoon, “Giboha nindo an anoman na sabihon niya.”\n6Igwa duman nin anom na tapayan na an lambang saro kaini nalalagan nin mga sanggatos na litro nin tubig na ginagamit kan mga Judio para sa kaugalean nindang paghanaw. 7Sinabihan ni Jesus an mga sorogoon, “Panoa nindo nin tubig an mga tapayan.” Pinano ninda an mga ini sagkod sa ngabil. 8Dangan sinabihan niya sinda, “Tumabo na kamo saka daraha sa namamahala kan bangkete.” Ginibo ninda idto. 9Ninamitan kan namamahala an tubig na nagin arak; dai niya aram kun saen ini hale, (alagad aram kan mga sorogoon huli ta sinda an nagtabo kan tubig.) Kaya inapod kan namamahala an nobyo 10dangan sinabihan, “An ibang tawo enot na ipinapainom an pinakamanagom na arak. Kun dakul na an nainom kan mga bisita, saka na ilinuluwas an maluyang klase nin arak. Alagad ika, ngunyan mo pa sana ilinuwas an pinakamanagom na arak!”\n11Ginibo ni Jesus an enot na milagrong ini sa Cana nin Galilea; ipinahayag niya duman an saiyang kamurawayan asin nagturubod saiya an mga disipulo niya.\n12Pakatapos kaini, nagduman si Jesus sa Capernaum, kaiba an saiyang ina, mga tugang, saka mga disipulo. Nag-ontok sinda duman nin nagkapirang aldaw.\nAn Paglinig kan Templo\n(Mt. 21:12-13; Mk. 11:15-17; Lk. 19:45-46)\n13Madali na an Pyesta nin Paskwa, kaya nagduman si Jesus sa Jerusalem. 14Duman sa Templo naabotan niya an mga nagpapabakal nin mga baka, mga karnero, saka mga salampati, sagkod an mga pararibay nin kwarta. 15Kaya naggibo siya nin panghampak na pisi asin inalaw niya paluwas sa Templo an gabos sagkod an mga karnero saka mga baka. Pinabaralintok niya an mga lamesa kan mga pararibay nin kwarta asin winaragas an saindang mga kwarta. 16Sinabihan niya an mga paratinda nin mga salampati, “Halea nindo iyan digdi! Dai nindo paggibohon na saodan an harong kan Ama ko!” 17Naromdoman kan mga disipulo niya an nasasabi sa kasuratan, “O Dios, an pagmakulog ko para sa saimong harong naglalaad siring sa kalayo.”\n18Huli kan ginibo niyang ini, hinapot siya kan mga Judio, “Ano an tanda na ikakapahiling mo samo na may kapangyarihan ka sa paggibo kaini?”\n19Nagsimbag si Jesus, “Gabaa nindo an Templong ini, asin papatindogon ko liwat sa laog nin tolong aldaw.”\n20Nagtaram an mga Judio, “Kwarenta y seis na taon na itinugdok ining Templo, asin tolong aldaw mo sanang papatindogon liwat?”\n21Alagad an Templong boot sabihon ni Jesus iyo an sadiri niyang hawak. 22Kaya kan buhayon siya liwat, naromdoman kan saiyang mga disipulo na nagsabi siya kaini, kaya nagtubod sinda sa kasuratan saka sa mga sinabi sainda ni Jesus.\nAram ni Jesus an Puso kan gabos na Tawo\n23Kan si Jesus yaon sa Jerusalem, kan Pyesta nin Paskwa, dakul an nagtubod saiya pakahiling ninda kan mga milagro na ginibo niya. 24Alagad dai si Jesus naniwala sainda, huli ta midbid niya sinda gabos. 25Dai na kaipuhan na sabihan pa siya dapit sa mga tawo, huli ta aram na niya kun ano an nasa puso ninda.


DPWH problemado naman sa mga ilegal na estractura\nDai pa ngani napapahale kan Department of Public Works and Highways (DPWH) an mga poste kan Camarines Sur II Electric Cooperative (Casureco II) alagad problemado naman sa mga ilegal na estractura sa gilid kan tinampo asin sa gilid kan salog Naga sa sakop na propriedad kan gobierno asin sainda nang hinagad an tabang kan City Engineer’s Office kan City Hall.\nSi Assistant District Engr. Richard Ragrario kan 2nd Engineering District kan DPWH na may oficina sa Baras, Canaman, Camarines Sur nag-osip sa Sangguniang Panlungsod kan mga ilegal na estractura sa gilid kan salog mantang\nnagpapadagos an road widening project sa Barangay San Felipe afuera kan pinagarabang kaharongan na delicado nang magrampahog alagad habo pang gabaon kan mga may kagsadiri.\nAn oficina kan 2nd Engineering District kan DPWH invitado ni Bise Alcalde Nelson Legacion pamayo kan SP sa ginibong sesyon regular kan Martes, Mayo 9, 2017 nganing hagadan nin paliwanag sa mga pigrereclamong mga ilegal na estractura.\nSegun sa DPWH an Peñafrancia - San Felipe road parejong national road na an lakbang kan tinampo dapat veinte metros alagad an road widening sinagad muna sa lakbang na quince metros asin igwa pang walat na 2.5 metros sa mag-ibong na gilid kan tinampo na igwa naman pinatindog na harong mantang si dating pinagabang harong na sadiri nin mga squatters habo pang haralion na pueding liwat naman na estaran.\nSa sinambit na lugar kinakarkulong labi sa treintang mga ilegal na estractura an nakatirindog afuera kan mga ulang na poste kan Casureco II.\nTABANG KAN CITY ENGINEER’S\nKAIPUHAN KAN DPWH\nYaon na sa trabajo kan City Engineer’s Office kan City Hall an pagpaharale kan mga ilegal na pigpapa-construhir na edificio mientras na mayo sindang building permit huli ta yaon na ini sa natad kan ciudad mantang sa lado kan DPWH igwa man sinda pinadarang noticia sa mga envueltong persona na habong magharale sa sakop na propriedad kan gobierno.\nHuli kaini, pinaapod ni Bise Alcalde Legacion si City Engr. Leon Palmiano IV nganing hagadan man nin paliwanag asin malinawan an isyu sa mga ilegal na estractura.\nSinabi ni Palmiano na an Building Officials kan ciudad pueding magpadarang noticia sa envueltong persona alagad mayo sindang poder na magpagaba kan ilegal na estractura.\nAlagad puede nindang ipapundo an ilegal na patrabajo kun mayong building permit, kun kinakaipuhan ipagaba dapat magsangat caso sa corte para ipa-demolish, sabi pa ni Palmiano.\nSi Consejal Vidal Castillo, pamayo kan Committee on Infrastructure sa sangguniang nagsabi na igwang ordinansa an lokal na gobierno na an arin man na madadakop na ilegal na nagpapaconstruhir nin edificio puedeng arestaron asin ikulong sa carcel sa laog nin anom na oras. (dpa)